text:
Diaranson, 7 di september, Minister Ursell Arends a reuni cu diferente criador di bestia na Aruba.
Durante e encuentro aki e criadornan a vocifera nan preocupacionnan unda a toca diferente topico manera cachonan riba caya cu ta ataca nan bestianan, problema di hortamento di bestianan, manera cabrito y con pa haci entre otro registracion na DLVV mas facil y accesibel.
“Nos ta contento di por a sinta awe cu e criadornan di bestia na Aruba”, Minister Arends a cuminsa ta bisa, “Ta gradici nan tambe pa organisa nan mes pa trece nan preocupacionnan dilanti cual ta duna nos un bista di kico e problemanan cu nan ta enfrenta ta y tambe pa wak unda por brinda cooperacion. Como ministerio sigur nos lo bai haci nos maximo esfuerso pa bin cu solucion nan concreto pa e sector aki cu ta aporta na siguridad di cuminda na Aruba.”
A palabra cu lo sigui reuni cu e grupo y atende cu e preocupacionnan den coordinacion cu DLVV (Santa Rosa) pa yuda trece solucionnan structural.
Ministerio di Naturalesa ta aplaudi tur criador y cunukero cu ta aporta na Aruba su sector primario y nos comunidad henter, pues ta brinda cooperacion di ministerio caminda cu por.


c: text/html

text:
Aruba ta cla pa cuminsa vacuna e siguiente grupo di meta. E siguiente grupo di meta na turno ta personanan entre 18 cu 59 aña cu ta na risico pa motibo medico. Na e momento aki DVG ta bezig ta trahando hunto cu dokternan di cas pa por prepara locual ta nesesario pa haci vacunacion di e grupo di meta aki posibel. Dokternan di cas lo haci seleccion di esnan cu ta rosorta bou di e grupo di meta aki, abase di un lista acorda di malesanan y condicionan di salud.
Cuidadanonan cu a registra via Aruba Health App of na edificio di MFA lo wordo indentifica abase di un lista cu dokternan di cas lo provee y e personanan aki lo ricibi un invitacion pa por bin vacuna. E lista cu DVG lo ricibi di dokternan di cas ta ensera number di AZV di e persona cu ta cualifica pa ricibi e vacuna dentro di e grupo di meta. DVG lo no ricibi ningun tipo di informacion medico di ningun pashent cu otro palabra DVG lo no ricibi informacion ki malesa of condicion di salud e persona tin. No obstante cu dokter di cas ta manda e informacion di e patient cu ta cay bou di e grupo di riesgo, ta urgi tur persona pa registra nan mes via e Aruba Health App of na un di e edificionan di MFA pa asina nan por ricibi nan afspraak pa vacuna. Si un persona ta pensa cu e ta resorta bou di e grupo di meta defini como “na risico pa motibo medico”, pero ta contra of no ta desea pa su informacion wordo duna na DVG, e persona mester tuma contacto cu su dokter di cas.
E grupo di meta cu ta na risico pa motibo medico ta ensera:
• Patient cu tumor maligno diagnostica den ultimo 5 aña
• Patient despues di transplante di organo, stamcel of beenmerg
• Patient cu un grado primario di deficiencia inmunologico
• Personanan su sindrome di Down
• Patient cu condicionan neurologico pa cual motibo nan respiracion ta comprometi
• Persona cu obesidad morbil (body mass index (BMI >40)
• Patient cu desfuncion di su via respiratorio/pulmonnan y patientnan cu condicion cronico di su funcion di curazon
• Patient cu diabetes
• Patient cu malesa cronico di rion (pashent cu ta dialisa y cu a ricibi transplante)
• Patient cu un afweerstoornis of cu ta wordo trata cu medicamento pa suprimi su sistema inmunologico pa cual motibo e pashent ta sufri di menos defensa contra infeccion di e via respiratorio
• Personanan cu deficiencia mental cu ta biba den institutonan of casnan di cuido.

robotstxt: allowed

filter: keep


text:
Prome Minister Evelyn Wever-Croes: ARUBA NO A HAYA AANWIJZING
Manera conoci, diabierna 26 di augustus, den conseho di Minister di Reino, e conseho di CAft pa duna Aruba un aanwijzing tawata riba agenda. Prome Minister Evelyn Wever-Croes a duna di conoce:
“Pa loke ta trata e aanwijzing: Aruba ta trahando riba e zienswijze den cual lo reacciona detayadamente riba e advies di CAft. RMR a indica di lo warda riba e zienswijze prome cu tuma decision. Secretario di Estado van Huffelen den su declaracion a bisa cu e ta spera cu no mester di aanwijzing.
Manera ya nos a informa RMR, no tin base pa pone un aanwijzing. E no ta necesario pasobra ya Aruba ta bahando e deficit. Y e no ta prudente pasobra simplemente bo no por pone mas presion riba comunidad cu mas medida of kita hende for di trabou.
A keda palabra cu Aruba ta traha riba su zienswijze.
Nos ta sigur di nos caso, y nos tin tur confiansa cu e aanwijzing no ta na su luga. Aruba lo sigui traha pa reduci e deficit y pone finansas publico na orden”.


text:
Nos invitado den e programa aki ta Sra. Silvia Meijer-Marsera. Ela nase 17 Februari 1934 na Boneiru den e bario di Rinkon pero e tin hopi aña kaba bibá na Hulanda. Nos ta kombersa kune tokante su bida, su infansia i tambe e Boneiru di antes, espesialmente e bario di Rinkon.
Produkshon: Fundashon Históriko Kultural Boneriano
Durashon: 52 minüt
Fuhikubo ta presentá: Silvia Meijer-Marsera
Nos invitado den e programa aki ta Sra. Silvia Meijer-Marsera. Ela nase 17 Februari 1934 na Boneiru den e bario di Rinkon pero e tin hopi aña kaba bibá na Hulanda. Nos ta kombersa kune tokante su bida, su infansia i tambe e Boneiru di antes, espesialmente e bario di Rinkon.


text:
Bo tin algun pregunta? Klek riba e siguiente link.Tuma kontakto >
Publiká riba 3 August 2016
Disponibel na hulandes tambe
Willemstad- Minister di Finansa Dr. Jose Jardim tin vários proposishon di lei den preparashon òf den tratamentu ku netamente mester stimulá desaroyonan sosial ekonómiko. Aki un bista di algun di nan i nan status.
E proposishon di e Ordenansa ku ta atendé ku Fasilidatnan sentro di siudat a bai Staten. Den e proposishon di e Ordenansa aki tin proposishon pa diferente fasilidat fiskal ku mester duna un impulso positivo na desaroyo ekonómiko di nos siudat históriko (manera stipulá pa UNESCO) i tambe na doñonan di monumentonan, mirando e balor kultural di e edifisionan aki.
Staten den un reunion di Komishon Sentral a trata tambe e proposishon di e Ordenansa pa kambio di tarifa riba derecho di importashon riba artíkulonan deportivo, médiko, edukativo i artíkulonan pa kombatí pobresa. Aworaki ta wardando riba e tratamentu di esaki den un reunion públiko di Staten.
Via e proposishon di e Ordenansa Tax Holiday ta simplifiká e forma pa hasi petishon pa e fasilidatnan aki. Na mes momentu ta stimulá e fundeshi makroekonómiko di Kòrsou i ta ampli’é dor di apuntá algun sektor komo prioridat. Aworaki ta wardando riba e tratamentu di esaki den un reunion públiko di Staten.
E proposishon di e Ordenansa optimalisashon di organisashonnan liá na gobièrnu ta destiná pa introdusí normanan general obligatorio pa por mehorá posishon finansiero di e entidatnan liá na gobièrnu.
E situashon finansiero di organisashonnan liá na gobièrnu ta un punto di prekupashon. E ta forma un rísiko pa e situashon finansiero di gobièrnu i tin efekto negativo riba e servisio na komunidat, e kosto di e servisio òf produkto i riba e klima di invershon.
Gobièrnu pa e motibu aki tin intenshon di bin ku un kuadro normativo dirigí riba:
Tin tambe na e momentu aki kambionan den preparashon di e Onroerendezaakbelasting (OZB) kaminda ku lo no pone ‘aanslagen’ riba terenonan ku a konstruí riba nan kaba ku un balor maksimo di Naf. 75.000 kaminda ku antes esaki tabata pa un balor di maksimo Naf 25.000. Den e kambio a inkluí tambe e posibilidat pa paga e impuesto aki den 4 término. E ordenansa aki ta na SER pa risibi konseho.
Por último ta bon menshona e proposishon di e Ordenansaku ta rigi e asina yama Effectenbemiddelaars en vermogensbeheerders. E proposishon aki tin komo meta prinsipal introdusí un régimen di supervishon pa mediadónan den e tráfiko di papelnan di balor (effecten) i manehadónan di kapital afin ku e funshonamentu di e merkado finansiero, inkluso e merkado di kapital, ta mehorá. Na mes momentu ta protehá e invershonista di rísikonan riba e merkado i tambe pa kuadra mas ku e merkado Oropeo. Aworaki ta wardando riba e tratamentu di esaki tambe den un reunion públiko di Staten.


text:
Ayman al-Zawahiri
Ayman Mohammed Rabie al-Zawahiri (árabe: أيمن محمد ربيع الظواهري ʾAyman Muḥammad Rabīʿ aẓ-Ẓawāhirī, nasé dia 19 di yüni 1951 na Kairo) ta e fundadó i alabes tambe aktual kabesante di al-Qaeda. Tambe e ta òf no ta un miembro ofisial di organisashonnan islamítiko ku a orkestrá i kousa atakenan terorista na Nort Amérika, Asia, Afrika, i Medio Oriente. Na 2012 el a hasi un yamada públiko na tur mòslem pa sekuestrá tur turista desendiente di hemisfero west ku ta hospedá den paísnan mòslem.
Desde di e atakenan di 11 di sèptèmber, Departamentu di Estado merikano a ofrese un rekompensa di US$25 mion pa informashon ku por asisti den e kaptura di al-Zawahiri. E ta bou di sanshonnan mundialmente di Nashonnan Uni komo miembro of un persona ku ta afiliá ku al-Qaeda.


text:
KRALENDIJK – Irsais e hòmber di e kantika mundialmente komentá ‘Dream Girl’, tabata invitado den entrevista awe ku Aimed Ayubi.
“Mi ta traha sin ansha, resa na Dios i tur kos ta yega na su momentu. Ku 19 aña mi a bai Hulanda for di Boneiru. Aya mi a siña kon atendé ku e parti di produkshon. Skol a yudami hopi pa mi a desaroyá loke mi tabata gusta komo hòbi. Mi a kuminsá na Hulanda ku agrupashon musikal ‘Cache Royale’, miéntras mi tabata bai skol. Ma keda 2 pa 3 aña den ‘Cache’. Mi a duna tur ku tin i a sali ku un bon pensamentu for di e agrupashon musikal. Mi a wak riba hendenan lokal entre otro di ‘Cache’, pa mi a desaroyá loke mi tabata deseá. Despues di ‘Cache Royale’ mi a bai riba mi mes i a inisiá Ir-sais. Dios ta manda tur kos nèt nèt na e momentu korekto. Kere den dje tur kos ta kana bon na su debido tempu. No solamente bo trabou, sinembargo den tur kos tin su temporada i na final tin bunita regalo pa nos tur. Mi ta kanta i dominá diferente instrumènt musikal. Kitara ta mi instrumènt preferí, sinembargo mi no por tok’é. Aktualmente mi ta mas konsentrá riba e parti di produkshon. E sistema eléktriko ta e kos ku aktualmente ta hopi gusta, i mi ta konsentrá den e direkshon aki.
E hit di momentu ‘Dream Girl’ ta kanando bon i a impaktá e mundu di músika. ‘TikTok’ ta un plataforma hopi gusta, sinembargo e kos a kuminsá ku ‘Snapchat’. Den tres dia mi bida a kambia kon nan a kue e video i plama e kos ei tur kaminda riba media sosial. Mi a drenta den tòp na Chile. Aya mi a konosé mi mènedjer i otronan. Entre otro negoshashon nan ku ‘Sony’ ta kanando. Mi a keda para pa e idioma papiamentu. Promé bia algu asina ta sosodé den tur e islanan Aruba, Boneiru i Kòrsou.
Aktualmente mi ta na Boneiru pa bai hasi diferente grabashon. Mi a bai un kurso na Boneiru serka Boi Antoin, pa asina haña lès di Boneiru, pa mi tin mas informashon di pasado, loke ta hopi importante den loke mi ta hasi. Ku Amor di Dios mi ta bai hasi kos na Boneiru. Ya tin diferente kos plania pa 2021. Mi tin diferente kos plania pa Suisa, Merka i mas. Mucha hòmber di Tera Kòrá, Nort di saliña ta sigui saka kara di Boneiru. Mi lo ta na Boneiru algun siman mas. Ku positivismo bo ta yega mundu kompletu. Mi ta sigui lucha pa mi mes, mi famia, Boneiru i tur otro. Nos tur ta igual”, IrSais a bisa.


text:
Despues cu Jennifer Lopez a haci su romance cu Ben Affleck oficial cu un potret hunto riba Instagram, awe el a luci un coyar ‘BEN’ mientras el a sali riba un shopping trip na Monaco. JLo a reuni cu Affleck pa celebra su 52 aña na St. Tropez riba un luhoso yate, unda nan a sali intercambiando un sunchi apasionante.
Durante su caminata di compra, e superstar a mustra su figura tonifica den un mini dress blanco cu strep y su flip-flops. E creadora di e exitoso hit ‘Jenny From The Block’ a acesora su look cu un fedora taupe y un bunita tapaboca floral. Su pertenencianan tabata den un tas blanco di Valentino Garavani, cu studs oro y e mannan di tas cu ta combina.
Jennifer y su ex Alex Rodriguez a termina oficialmente nan relacion di cuater aña na maart, prome cu el a rebiba su romance cu Ben, cu ken e tabata date na comienso di 2000. Siman pasa, People a afirma cu e ta ‘madly in love’ di Affleck y ta sinti cu nan lo ta hunto for di awo. E pareha a bolbe namora rapidamente despues di a reuni algun luna pasa, y un fuente a informa E! News, cu e ‘celebrity couple’ ta totalmente comprometi cu otro, aunke ambos a acorda cu nan no tin pura pa casa.


text:
Wikipedia na Papiamentu
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Wikipedia na Papiamentu ta e edishon na idioma papiamentu di e ensiklopedia riba internet Wikipedia. E proyecto di Wikipedia na Papiamentu ta ofisial desde 26 di mart 2006. Riba 6 di yüli 2020 tabatin alrededor di 1.981 artíkulo i mas di 10.000 usuario registrá (di kual solamente 18 por ser konsidera "usuario aktivo").
Ortografia[editá | editá fuente]
E ortografia di idioma papiamentu konose dos variante ku ta rekonosí oficialmente. E ortografia di papiamento na Aruba, basa riba prinsipionan etimológiko, ta usa mas tanto e leternan c en o, mientras e ortografia di papiamentu na Kòrsou i Boneiru, basa riba prinsipionan fonológiko, ta usa mas tanto e leternan k en u i ta diferensia den uso di aksento. Wikipedia na Papiamentu ta permiti artíkulonan den ambos ortografia basta ku e artíkulo ta mantene uniformidat den su ortografia.
Sifranan[editá | editá fuente]
- 1.000 artíkulo - 12 di desèmber 2010
- 1.370 artíkulo - 12 di yüni 2014
- 2.100 artíkulo - 11 di aprel 2021
- 2.500 artíkulo - 10 di yüni 2022
- kantidat aktual di artíkulo


text: Manera nos a informa den forma di primicia autoridad na airport a wanta algun surinameño cu a purba sali cu centenares di dollars cash for di Aruba, den oranan di anochi bao instruccion di ministerio publico a detene un pareha pa sospecho di labamento di placa. Nan a bini for di Merca cu mas di 185 mil US$ cash den un solo tiro. Polis a haya nan mes ta bay na airport pa duna constancia di locual nan a mira y a presencia. Polis a tuma medida di seguridad pa asina por logra di inflitra den esospechosonan y haya sa nan malevolo plan.


text:
KRALENDIJK – Gezaghèber Edison Rijna a menshoná djaweps durante un enkuentro ku prensaku huntu ku polis, Direktorado di Supervishon I Mantenshon, lo sigui kontrolá awor mas ku ántes pa tur hende kumpli ku e reglanan. Momento ku ripará ku tin tenementu di fiesta ilegal òf, fiesta ku DJ i muzik duru, nos lo aktua mesora. Esei ke men ku nos por ehèmpel por sera establesimentunan di hóreka ku no ta kumpli, òf duna organisadó di fiesta ilegal un but formal.
Mi sa ku nos tur gusta fiesta, balia, etcetera. Pero nos mester tene kuenta ku nos no por permití ku ta trese salú di nos mes i di otronan na peliger.
Si a abo no kumpli esei por peligrá salú di bo wela, mama, tata òf otro miembro di famia, bo amigu i konosínan. Laga nos mustra ku nos ta care pa otro. I kaminda por, laga nos yuda otro den esaki. Si bo mira ku un hende no ta tene su mes na distansia di 1,5 meter, hala e persona akí su atenshon.
Tin un otro motibu pakiko nos mester sigui kumpli ku e reglanan. I esei ta ku si nos haña un oumento di kaso di COVID-19, nos lo mester bini ku medida muchu mas severo ku mas lo afektá nos manera di biba i anda ku otro”, gezaghèber Edison Rijna a bisa.
Bo a mira algu sospechoso òf sa di kualke akto ilegal i kastigabel, yama 717-8000 òf e liña di tep anónimo 717-7251.


text:
Dialuna mainta 12 di september, Prome Minister Evelyn Wever-Croes, acompaña pa Minister Xiomara Maduro, Minister Endy Croes y Parlamentario Ricky Hoek, a firma e registro di condolencia cu Consul di Inglatera a pone disponibel na VNO y asina den nomber di Gobierno di Aruba, mustra respet y expresa palabranan di profundo condolencia.
Durante conferencia di prensa di Gobierno di Aruba dialuna mainta, Prome Minister a expresa palabranan di condolencia pa cu e fayecimento di Su Mahestad Reina Elizabeth diahuebs ultimo expresando cu Reino Uni y paisnan rond mundo ta lamenta e perdida aki. Hopi ciudadano di nos pais tambe a lanta conociendo e como e Reina. E tabata un fuente di inspiracion pa hendenan tur caminda rond di mundo y aki na Aruba tambe. Mas tanto pa su sentido di compromiso, su resiliencia cu e tawatin y e amor grandi pa su pais.
“Reina Elizabeth tabata un simbolo di continuidad y trankilidad den e mundo cu ta cambia cada rato. Den nomber di Gobierno di Aruba y e pueblo di Aruba, nos ta expresa nos palabranan di profundo condolencia na Su Mahestad Rey Charles, na demas miembro di famia Real y na henter e comunidad di Reino Uni. Cu Reina Elizabeth sosega na pas.


text:
Investigacion di ARA a mustra cu no tawata tin un bon bista di e consecuencianan financiero y e risiconan di e proyectonan aki
Siman pasa, riba invitacion di Parlamento di Aruba, Gobierno a hiba un debate riba e proyectonan cu tawata conoci como Proyectonan Bo Aruba di e Gobierno anterior. E proyectonan aki tin un costo di 1.6 biyon florin cu e Gobierno anterior a comprometi nos pueblo cu ne. Contraloria Genernal, ARA, a haya necesario pa haci un investigacion riba e Proyectonan di cua resultado Parlamento a dicidi di yama e reunion aki den Parlamento.
ARA den e investigacion tambe a splica e motibonan pa cua nan a haci e investigacion aki riba e proyectonan di e Gobierno anterior. Un motibo principal pa laga haci un investigacion ta e hecho cu tawata tin masha poco informacion di loke e proyecto y of e programa ta encera.
Algo cu a sali for di e investigacion tawata cu e Gobierno anterior cada biaha tawata pone mas proyecto golga bou di e Proyecto Bo Aruba. Tambe a sali afo cu e Gobierno anterior y e Minister di AVP encarga cu e proyectonan a aplica diferente forma di financia e proyectonan aki, entre otro a coy placa di e presupuesto, a traha fondonan di presupuesto separa, a institui diferente fundacion, a saca placa for di companianan estatal y a bin cu e proyectonan PPP.
Ya caba na inicio di e investigacion a resulta cu mil miyon florin a wordo gasta na e proyectonan aki.
ARA a enfatisa cu no tawata tin un bon bista di kico ta e consecuencianan financiero di e proyectonan aki cu no tawata tin un bon maneho riba nan y tampoco un forma pa controla nan debidamente pa midi con cosnan tawata bayendo y principalmente ARA a cuestiona e hecho cu no a tene cuente cu e proyectonan mester ta duradero. No tawata tin un plan con pa mantene e proyectonan aki y tampoco tawata tin fondonan aloca den e presupuesto pa mantencion di e proyectonan aki.
ARA a yega na e conclusion cu tin riesgonan enorme y consecuencianan financiero negativo pa Pais Aruba. ARA a indica cu e Gobierno anterior a haci tur e proyectonan aki sin mustra con ta bay paga nan. E tempo ey, e Gobierno anterior a bisa cu nan ta bay introduci un impuesto nobo, un ‘transaktie belasting’ cu ta e impuesto cu lo bay cobra tur transaccionnan bancario pa asina yega na fondo pa paga e debenan di e proyectonan di Bo Aruba. Sinembargo, nunca mas, e gobierno di AVP a bin cu niun entrada pa paga e debe.
ARA, den su investigacion, ta duna recomendacionnan na Gobierno pa preveni cu e riesgonan aki bolbe tuma luga den futuro. ARA a duna hopi recomendacion na Parlamento tambe riba con Parlamento por haci pa eherce un miho trabou pa controla y pa asina Gobierno duna cuenta mas frecuente tambe na Parlamento.
“Pa loke ta trata Gobierno, mi a splica den sala di Parlamento cu ta hopi importante pa tene cuenta cu e recomendacionnan di ARA pero nos no mester lubida cu Gobierno por haci su parti, pero ta keda na pueblo tambe pa percura pa e tipo di cosnan aki no pasa mas door di percura cu nunca mas Aruba haya un gobierno asina malo manera e Gobierno di AVP. Hunto nos mester percura pa nunca mas Aruba haya politiconan manera politiconan di AVP cu no solamente a endeuda nos generacion, pero a endeuda tambe nos yiunan y nan yiunan cu te na aña 2044 mester bay paga e debe aki cu e gobierno anterior a crea iresponsabelmente”, Prome Minister a duna di conoce.
Cuanto aña abo lo tin na 2044? Cuanto aña bo yiu y nietonan lo tin na 2044? Esakinan ta preguntanan cu nos mester para keto un rato y haci nos mes. Un baby cu a nace awe, ora e tin 24 aña, e debe ta wordo paga. Aruba completo mester percura pa como pais, nunca mas nos haya gobernantenan asina iresponsabel manera e gobernantenan cu nos a conoce di e gobierno di AVP.


text:
Bena Mayó ta lansa videoclip i produkshon original titulá: Warwarú Seú
16 di mart 2021 ultimo e agrupashon musikal Bena Mayó a lansa riba plataformanan di media sosial su videoclip i produkshon original nobo titulá: Warwarú Seú. Ku e produkshon i e videoklep akí, Bena Mayó ta transmití su amor pa seú, i kompartí su vishon pa ku modernisashon di nos músika kultural. Bena Mayó ta kere firmemente ku nos músika kultural ta un ardu prinsipal di nos kultura i identidat komo Yu di Kòrsou.
Warwarú Seú
E idea pa e komposishon akí a nase algun aña pasá durante di un marcha di seú. HPA (Hóbennan positivo i aktivo) tabata tokando den kaya i tabatin simpatisante i fanátiko di HPA kantu di kaya ku a ekspresá ku ta manera un horkan di ritmo, ambiente i alegria ta pasa ora nos toka den marcha. E palabranan akí a inspirá Rendel Rosalia riba e idea di warwarú seú, i huntu ku Marvin Snijders e idea a transformá i kulminá den un tremendo komposishon alegre i festivo.
E areglo i produkshon di e komposishon akí tabata na enkargo di direktor musikal di Bena Mayó: Elbert Jozefa. Klaramente pueblo lo por skucha ku Bena Mayó a sigui eksplorá i eksperimentá ku seú. Warwarú seú tin elementonan musikal nobo kombiná ku elementonan tradishonal, asina lo por skucha zonido tradishonal di barí, chapi i kachu i elementonan modèrno manera bas, kuarta, keyboard i tambe zonido di bras akústiko ku ta e elemento mas resien ku nos a inkorporá. E instrumento di perkushon Cubano ‘batá’ tambe ta lusi den e komposishon tresiendo un rikesa perkusivo den e totalidat.
Rumichel Marchena (eks Kantadó Mayó) ta e intérprete prinsipal i Lady Lava tambe ta trese un intermeso musikal sabroso ku su estilo urban úniko, esaki ta otro elemento ku ta hala atenshon den e komposishon akí.
Videoclip
E ‘videoclip’ tabata na enkargo di Cindy Jozefa do Rego ku ta nos direktor kreativo i kordinadó general. E videoclip ta konta e historia di Warwarú seú ku imágennan kolorido i nítido kapturá pa Mauricia Pictures i Grayen Pastor. Grupo FAK (Folklóriko Ambiente kultural) i ID dance group tabata na enkargo di koreografia i baile kombinando aspektonan di baile tradishonal i tambe moveshonnan moderno i asina tresiendo inovashon riba e tereno di baile tambe. Henter e esfera rònt di e videoclip akí ta pa promové inklushon di tur gremio, grupo, género i rasa. Ora alarma zona i e anunsio di kódigo kòrá drenta ta tur hende ta evakuá i subi kaya gosa!


text:
Apenas 2 aña pasa, e aña cu e prome caso di COVID-19 a wordo registra na Aruba, nos a experiencia pa prome biaha un Aruba sin cu bishitantenan ta drenta of sali di nos isla. Nunca nos por a pensa cu den nos bida lo wak esaki na Aruba. Mundo henter a wordo afecta drasticamente pa e crisis causa pa e Pandemia y manera IMF a raporta, Aruba tabata un di e islanan mas afecta na mundo.
Den 24 luna despues cu COVID-19 a haci su entrada na Aruba unda turismo tabata ful plat y despues cu biaheronan no por a bay biaha manera antes mas, Aruba a yega bek na nivel di bishitantenan di 2019 y ta surpasando e cantidad. Pa Aruba aña 2019 tabata e miho aña den turismo pues mirando e ultimo 3 lunanan con e cantidad di bishitante ta surpasa Aruba su aña di record, ta un bon señal cu Aruba ta riba e bon trayecto di recuperacion.
Esfuersonan no tabata comun pa Aruba pa ya despues di 24 luna ta na e nivelnan di bishitante aki. Sigur tur instancia, gubernamental of priva, a haci esfuerso maximo pa yuda pa Aruba ta bek na e nivel pre-Covid a pesar cu awe ainda mundo henter tin di biba cu n’e. Mester menciona tambe cu e resultadonan aki ta refleho di e trabou intenso di tanto Ministerio di Turismo como Aruba Tourism Authority. Aruba y mundo henter no ta ‘business as usual’ mas den e mundo turistico pues awor mas cu nunca ta rekeri pensamentonan creativo y innovativo pa atrae bishitantenan di tur parti di mundo pa bishita nos isla chikito.
E señalnan di recuperacion na nivel di 2019 ta aporta grandemente na economia di nos pais. Esaki ta haci cu awor tin mas posibilidad di empleo y generacion di entrada sperando cu un y tur cu ta labora den e industria turistico por sali beneficia di e desaroyo aki. Por a tuma nota cu den luna di juni Revpar tabata surpasa nivel di 2019 cu mas cu 18% indicando cu empresanan hotelero tambe ta recuperando. Mas tanto empresanan cuminsa opera na normalidad, Aruba ta den rumbo pa un recuperacion total manera a wordo indica pa instancianan economico basa riba nan forecast.
Momento cu Aruba drenta den nivelnan di recuperacion total, finalmente Gobierno di Aruba tambe poco poco lo por recupera su ingresonan na nivel pre-Covid. Gobierno no solamente por cuminsa genera surplus den su presupuesto si no tambe por crea mas espacio pa cuminsa paga debenan. Rapportnan di instancianan economico na cuminsamento di Pandemia tabata indica cu den e area laboral, mirando cu Aruba ta asina dependiente di turismo, mas of menos 24 mil trahado lo perde trabou directamente of indirectamente. Gobierno cu curashi a busca un formula con Gobierno di Aruba lo por sostene e perdida di empleo aki principalmente den e sector di turismo. Pa esaki Aruba a fia casi 1 biyon florin di Hulanda pa asina absorba e efecto aki pa Aruba no crash. Awe tin un luz na horizonte unda cu sigur por pensa cu si turismo recupera, ta yegando tempo pa Gobierno su finansas tambe recupera y asina poco poco por mira Aruba bek riba e curso cu e tawata riba dj’e prome cu COVID-19, na un finansas mas duradero y sostenibel a pesar di e rastro laga atras causa pa e crisis di e Pandemia.


text:
E boroto di hopi hero cayendo a lanta tur bisiña di zona industrial di Guayabal, na Caracas – Venezuela. Hopi asombra nan a mira con un tore di comunicacion di 40 meter a cay. E compania CANTV hunto cu MOVISTAR, tur dos empresa di telefon na Venezuela, tabata comparti e tore pa duna bon servicio na e localidad.
E tore a cay despues cu delincuente a bay cu tur cos di e tore, te cu e nutnan cu tabata sostene e tore aki. Cable di cobre y motogenerador ta e ultimo robo di tur e seisnan, cu e tore aki a sufri den e aña aki caba, entre e cantidad cu empresa di telecomunicacion na Venezuela a sufri. E situacion aki ta perhudica e servicio di telecomunicacion gravemente. “Awor na Venezuela ta posibel pa bende tur cos, y hende ta haci cualkier cos pa sobrevivi” Victor Martínez, gerente di MOVISTAR a bisa desde diferente stacion unda delincuentenan a horta bateria y compresor.
E delincuentenan ta dentra mey anochi y ta haci uso di e oportunidad cu e stacion ta localisa na un lugar leu y cu tiki poblacion, pa horta tur cos cu nan por haya, y mesun momento kibrando tur proteccion cu e stacion tin.
“Nos ta kere den inverti e placa den ekipo nobo y moderno, y no pone placa pa protege e stacion aki manera un bunker di guera” Martínez a bisa. E compra di ekipo nobo por costa cerca di 4.000 miyon bolivar (US$ 5,9 miyon segun indice di cambio oficial).
E situacion aki ta afecta e velocidad di internet. Internet di Venezuela ta esun mas lento di henter Latino America, Cepal a bisa. Movistar a sufri mas di 636 robo, un cifra hopi halto compara cu 2015.
E problema ta hopi grandi pasobra ciudadnan manera La Vela de Coro, na costa di Venezuela, ta isola pasobra ta imposibel di haci o ricibi yamada di ningun compania di telefon, segun denuncia di habitante.


text:
Kontrol di tráfiko
KOMUNIKADO DI PRENSA 385 /2022
16 ougùstùs 2022
Kontrol di tráfiko
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaluna 15 di ougùstùs 2022 personal di warda di polis Rio Canario huntu ku Warda di polis
Otrabanda, Warda di polis Punda, Warda di polis Montaña, Departamentu di Tráfiko ku
personal di UST, a tene un kontrol dirigí riba pasamentu den lus kòrá i kontrol general na 2
sitio.
E kontrolnan aki a tuma lugá riba krusada F.D. Rooseveltweg/Winston Churchillweg entre
16:00’or i 18:00’or i na krusada di Snipweg/Schottegatweg Noord entre 18:00’or i 20.00’or.
Pa pasamentu den lus korá no tabatin ningun outomobilista ku a risibí un prosès verbal.
115 prosès verbal a keda repartí pa e siguiente infrakshonnan den tráfiko.
Manehá un vehíkulo:
Sin faha di seguridat bistí 25
Sin karchi di kùr bálido 20
Sin reibeweis bálido 19
Sin seguro bálido 24
Sin plachi di number 12
Sin lus 1
Ku glas di plak 13
7 vehíkulo i un scooter a keda transportá bou di kondishon riba kran.


text:
REUNION GRUPO DI TRABOU DI CCVV
Willemstad – Awe, djaweps dia 23 di ougùstùs 2018, komishon sentral di sindikatonan (CCvV) a reuní den un grupo di trabou pa prepará un proposishon pa un struktura salarial, un sistema di kompensashon i un sistema di indeksashon nobo.
Esaki den kuadro di e preparashonnan nesesario pa trabounan ku, manera palabrá anteriormente den seno di CGOA, lo mester bai tuma lugá den un grupo di trabou ofisial di CGOA konforme artíkulo 7 di e ordenansa “Landsverordening Georganiseerd Overleg in Ambtenarenzaken”.
Den e kuadro aki por wak e palabrashonnan manera ankrá den e siguiente konvenionan:
Convenant inzake aanpassing van de salarissen aan de stijging van de levensonderhoudskosten(indexering)
Convenant inzake salarisstructuur, beoordeling en loontreden
Riba e potrèt por mira miembronan di e grupo di trabou di CCvV den deliberashon ku otro.


text:
Sivilisashon
Sivilisashon (of civilisacion (Aruba)) ta un término ku ta wòrdu usá prinsipalmente pa indiká e parti material di kultura humano ku ta kompleho, manera teknologia, siensia, i divishon di labor. Un sivilisashon mayoria biaha ta dividí riba status i ta urbanisá. Den un kontexto klásiko hende tabata wòrdu yamá sivilisá pa separá nan mes for di hendenan bárbaro, pero den kontexto moderno hendenan sivilisá ta wòrdu kontrastá dor di hendenan primitivo.
Awendia e término aki ta menos strikto i por wòrdu usá pa nifika algu meskos ku kultura i pesei e término aki por wòrdu usa pa referi na tur sosiedat defini. Aunke mayoria biaha ora e wòrdu usá e ta pa referi na sociedatnan ku e yega na un nivel partikular den nan desaroyo, manera e trahamentu di suidat.


text:
Intimacy
Home Intimacy
¿Con pa bo sa, si bo ta un Nymphomaniac?
Aunke cu Nymphomania por ta causa di diferente condicionannan medico of uso di droga, den mayoria di e casonan, e causa ta desconoci. Sinembargo,...
Sex na trabou, e lo por trece conflicto despues ?
Un tema cu semper ta trece hopi polemica ta ora un persona tin un relacion amoroso na su trabou, y ta hopi relacion a...
Threesome : Beneficioso of un menasa pa un relacion ?
"E ta bon pa hacie"? Ta berdad haciendo un threesome cu bo pareha mes mes, por daña cos? No ta miho hacie cu un otro...


text:
WILLEMSTAD - Barku di Marina Zr.Ms. Groningen nabegando aktualmente pa Wardakosta Karibe Hulandes, den mainta di 16 se?pte?mber, a intersepta? un transporte di droga di mas o me?nos 1200 kilo di kontrabanda. Esaki ta e di 14 kaptura di droga pa Zr.Ms. Groningen, desde ku e barku patruyero ta nabegando den Karibe desde aprel 2022. Ku e kaptura aki? Wardakosta Karibe Hulandes tin un total di droga di mas o me?nos 10.000 kilo ku a konfiska? den an?a 2022.
Groningen a drenta akshon despues di un notifikashon di e Sentro Operashonal Mari?timo (MOC) di Wardakosta Karibe Hulandes. E heliko?pter di Wardakosta direktamente a keda dirigi? na e lokalidat di e boto sospechoso i esaki a pe?rsigui e go-fast riba laman. Na momentu ku Groningen a yega serka di e barku sospechoso, el a lansa su dos botonan ra?pido pa asina obliga? e go-fast pa sto?p. E kuater sospechosonan a bordo di e go-fast tabata transporta? en total 53 pakete ku tabatin un total di 1200 kilo di kontrabanda. E kuater sospechosonan ademas e droga a keda entrega? na Kuerpo Polisial Ko?rsou ku lo sigui ku e investigashon. E kontrabanda ku a konfiska? entretantu a keda destrui?. NOTA: Texto ta scirbi den Papiamento fonetico di Corsou.
ORANJESTAD – Un dia despues cu a raporta e caso tragico di e hoben Daniel Perez-Cujia di 24 cu a hoga den un piscina den fin di siman, e motibo exacto no ta conoci. Tin varios versionan ta circula, unda cu uno ta bisa cu tabata hunga e wega di ken ta keda mas largo bou di awa, mientras cu otro version a bisa cu e hoben a cay, dal su cabez y hoga den e piscina. Autoridad a confisca e curpa pa determina kico por a causa e morto di e hoben aki. NoticiaCla ta manda palabra di condolencia na famianan di e fayecido.
SEROE COLORADO - Diadomingo pa 10.35 central di polis ta wordo notifica di un acidente basta grave den Colorado.Na yegada di patruya ta pidi pa un ambulance y materialwagen cu maximo urgencia mirando cu den un di autonan tin 3 persona cu no ta duna señal di bida y cu tin 4 persona mas gravemente herida.Diferente Ambulance a yega na e sitio y transporta 3 mucha ( 10 luna, 3 aña y 5 aña) y un hende mayor di edad cu maximo urgencia pa hospital. Pa 11.28 Dokter De Cuba a constata morto di: Joanne Carolina Wouters, Aruba 13 oktober 1987
WILLEMSTAD - Mainta tempran di djadumingu 18 di sèptèmber, Sentro di Operashon Marítimo (MOC) di Wardakosta Karibe Hulandes a alertá e barku patruyero tokante un boto sospechoso. Despues di e notifikashon di MOC, Zr.Ms. Groningen a nabegá bai e lokalidat di e boto sospechoso pa interseptá esaki. E avion patruyero Dash di Wardakosta tambe a keda dirigí na e lokalidat pa asistí e barku patruyero.
ORANJESTAD - Despues di a finalisa cu exito un estudio di un an?a, diabierna ultimo binti aspirant a ricibi nan certificado y diploma di ‘Buitengewoon Agent van de Politie’ (BAVPOL), for di man di Director di Wardacosta di Caribe Hulandes, Frank Boots y Alpha Falbru, Directora di ‘Opleidingsinstituut Rechtshandhaving en Veiligheidszorg (ORV). E aspirantnan a ricibi e diploma y certificado durante un ceremonia na Marinebasis Parera. Awor e aspirantnan ta agente di Wardacosta completamente desaroya y establece y nan ta bai reforsa e basenan di Wardacosta na Corsow, Sint Maarten y Aruba.


text:
Directiva di Comite Olimpico Arubano (COA) a firma dialuna ultimo na Notaris kantoor M.J.C. Tromp e traspaso oficial di e oficina riba Vondelaan. Na e ocasion aki tabata presente Presidente di COA, Sr. Roy Mezas hunto cu Secretario General, Nicole Hoevertsz y tambe Tesorero, Edwin Roos. Propietario nan di e edificio, Ricardo Wever y Sra Lucia Wever a firma pa oficialmente pasa e edificio over.
Pa Comite Olimpico Arubano awo e trabou nan ta inicia p’asina duna e oficina e toke olimpico, caminda cu ora ta pasa riba e careteranan di Vondelaan ta reconoce esaki di biaha.
Compra di e edificio tabata posibel danki na un aporte financiero di Comite Olimpico Internacional y Pan Am Sports cu a aporta pa asina COA por tin su propio sede.


text: Luna di sèptèmber ta luna di kolekta di Stichting Prinses Wilhelmina Fonds Bonaire. E fondo ku genera pa medio di e kolekta aki ta bai pa konsientisá i informá e pueblo Boneriano tokante kanser. Por ehempel kon pa kuida e salu pa desminui e posibilidatnan di haña e malesa. Banda di esaki e ta yuda tambe pa organisá aktividat sosial i edukativo pa pashentnan ku e malesa ku ta registrá na Stichting Prinses Wilhelmina Fonds Bonaire. Apesar ku nos ta den situashon di medidanan relashona ku COVID-19, nos ke sigui ku e kolekta. Naturalmente teniendo kuenta ku e distansia sosial ku mester kumpli kune i tambe ku e situashon finansiero no ta meskos. Esaki ta trese kune ku mester adapta e sistema ku den añanan anterior tabata hasi esaki. E biaha aki nos ta hasi petishon pa tur donashon drenta via online banking of swipe machine. Ya nos a bishitá gezaghebber Edison Rijna, ku a hasi e prome donashon i tambe ta e prome persona ku a hasi uso di e sistema di swipe. E petishon ta bai na tur ku ke hasi un donashon, pa hasi uso di un di e sistema nan aki. Via banko Maduro & Curiel’s Bank (Bonaire) N.V. e number di kuenta ta 101.191.602 i via RBC Bank N.V. e number di kuenta 8400000180282769. Pa hasi uso di e swipe machine por pasa na nos ofisina na Kaminda La Union 11 ku ta habri djaluna, djarason i djabierne di 8.30 mainta pa 12.30 merdia. Danki di antemano pa kada donashon. Pa kualke pregunta i of informashon por tuma kontakto ku nos na 796 9798. Por sigui nos tambe via facebook.com/PrinsesWilhelminaFondsBonaire pa keda na altura di tur loke nos ta hasi i tambe diferente otro informashon. Direktiva di Stichting Prinses Wilhelmina Fonds Bonaire


text:
UrnaCentro di Bario NoordClub Don BoscoColegio Felipe B. TrompMaria Goretti CollegeColegio Bon BiniCentro di Bario Playa PabouClub Aruba JuniorsMaria College MavoColegio EPIColegio ArubanoFatima CollegeCentro CaiquetioSt. Verst. Gehandicapten ArubaCentro di Formacion KIACacique Macuarima SchoolColegio Laura Wernet-PaskelScol CaiquetioEPB San NicolasY.M.C.A.Filomena College MavoComm. Gen. Abraham de VeerschoolColegio San NicolasPolitie Opleidingsinstituut E.J. (W) VosGraf Von Zinzendorf SchoolNoordTanki LeendertOranjestadDakotaParaderaSanta CruzPos ChikitoSavanetaSan NicolasDistrictoTotal
voto validoBijzondere Stembureau ABijzondere Stembureau BTotalxAmbulante# ZetelsAfgekaptPartijStemmenZetelsGemiddeldeMaximumRestzetelTotaalAVPMEPREDZetels + 1Zetels + 2Zetels + 3Zetels + 4Zetels + 5Zetels + 6Zetels + 7Cantidad di asientoCantidad di restzetelTotal asientoKiesdeler: Centro di Bario Tanki LeendertSPO Santa CruzColegio San AntonioBiblioteca Nacional ArubaRAIZCURPAPORMASAccion21HTCPPPPAUPPMFA NoordSint Anna School (1)Sint Anna School (2)Sint Anna School (3)Sint Anna School (4)Compleho Deportivo Frans FigaroaScol Basico Washington (1)Scol Basico Washington (2)Scol Basico KudawechaCentro Hubenil WashingtonColegio Ora Ubao (1)Colegio Ora Ubao (2)Ceque Colegio MAVOEPB HatoSint Franciscus CollegeSint Dominicus CollegePrinses Amalia SchoolPius X School (1)Pius X School (2)Colegio Conrado Coronel (1)Colegio Conrado Coronel (2)Colegio Pastoor Kranwinkel (1)Colegio Pastoor Kranwinkel (2)Emmaschool (1)Emmaschool (2)Compleho Deportivo Franklin Bareño (1)Compleho Deportivo Franklin Bareño (2)Club EstrellaMaria School (1)Maria School (2)Colegio San Hose (1)Colegio San Hose (2)POVAColegio Santa Famia (1)Colegio Santa Famia (2)Colegio Sagrado Curason (1)Colegio Sagrado Curason (2)Colegio Sagrado Curason (3)Colegio Sagrado Curason (4)Sint Michael SchoolSPO BrazilAruba - Democracia 2021# Total voto validoComm. Pieter Boer SchoolTotal
votador


text:
E strea di e serie di Bay watch Pamela Anderson di 53 aña, a rindi homenahe na su personahe iconico di television, ora cu el a bishita un santuario di animal na e isla di Vancouver. E actriz naci na Canada tabatin bisti un ‘cropped hoodie’ cora cu tin skirbi riba dje ‘Earth Guard’. Pamela ta conoci pa su rol riba pantaya di television durante e añanan ‘90, tambe e ta un activista cu ta defende e animalnan y e ta promove diet vegano.
E actriz di Mamma Mia, Lily James (31), lo bay tin e personahe di Pamela den e serie Hulu, Pam & Tommy, riba e bida di e modelo di Playboy y su romance cu su ex-casa Tommy Lee (58). E actor Sebastian Stan (38), lo protagonisa hunto cu Lily e rol di Tommy Lee den un show di ocho episodio. E serie asina spera ta bay conta e storia di e relacion cu a capta titularnan di Pamela y Tommy den 1990. E fanaticonan di Pamela di hopi aña lo corda e lek di su video priva di e luna de miel despues di nan matrimonio turbulento (nan casa despues di 9 dia di noviazgo) y e bataya legal cu a sigui. Pamela y Tommy, nan yiu homber Brandon di 24 aña, no ta involucra den e serie, pero supuestamente si sa di e produccion.


text:
Aruba Innovation Summit 2022
ORANJESTAD – E siman aki a tuma luga e conferencia anual Aruba Innovation Summit 2022: The New Era of Reinvention. Prome Minister di Aruba alabes Minister di Innovacion Evelyn Wever – Croes a expresa na e ocasion cu e ta un honor pa hiba palabra y duna bon bini na tur cu tabata presente na e evento. Proposito di e conferencia ta pa trece e comunidad hunto pa colabora y inspira otro.
Prome Minister Wever – Croes a traves di un video a adresa e publico cu a atende e Arubba Innovation Summit, pa conta un poco di su trayecto profesional y con na dado momento mester a reinventa su mes y e importancia di ta habri pa cambio. Premier Wever – Croes kende ta esposa, mama, wela y un persona di famia, 13 aña pasa nunca lo por a imagina su mes den e posicion cu e ta awe. Prome Minister kende tabatin e funcion di “Tax and Civil Laywer” den sector priva y henter su carera di abogacia su dilanti. Sinembargo, e tabatin e sentimento cu kisas e tin un otro proposito den bida, el a splica. Sin sa exactamente kico e proposito aki tabata, nunca a imagina su mes como un politico y mucho menos Prome Minister.
‘E ta tuma hopi curashi pa sali for di bo esapcio confortabel y pa ta den un posicion vulnerabel, pa lucha pa locual cu bo ta kere aden. Mientras cu bo ta habri pa siña mas cu ta posibel na caminda. E ta tuma curashi pa dicidi pa reinventa,’ Prome Minister a expresa. Sea cu ya bo sa kico ta bo meta, of si bo ta den e proceso di busca esaki, e trayecto lo siñabo e les di mas valioso y pa disfruta di esaki. ‘Laga nos tuma e paso hunto pa ta habri pa ideanan nobo, aceramentonan nobo y acelera innovacion pa nos isla Aruba. Nos por siña di otro, y nos por inspira otro pa haci mesun cos.’
Manera Albert Einstein a bisa: Bo no por resolve un problema cu e mesun mentalidad cu a crea esakinan. Nos tempo ta awo. Aruba ta tumando e iniciativa y ta purbando manera nobo pa haci cosnan diferente.
Terminando Prome Minister a expresa cu no tin ningun duda cu nos isla a pesar di tur su retonan y restriccionnan, tin loke ta necesario pa logra metanan grandi. Y cu a traves di e Aruba Innovation Summit, tur hende por embarca e trayecto di re inventacion y descubrimento aki.


text:
Pos Abou: Diadomingo algo prome cu 6’or y mey a sosode un accident cu basta daño material riba e caminda di Pos Abou, na T-Kruising.
Un Volkswagen blauw a subi caminda di principal di Pos Abou sin duna un Hyundai Tucson preferencia cu tabata bayendo direccion pariba. E impacto tabata hopi fuerte cu e Volkswagen a bay cay den e greppel banda di panort di caminda.
Mesora a pidi pa presencia di polis y ambulance na e sitio. Na yegada polis a bay atende cu e accidente mientras cu paramediconan di ambulance tabata trata un persona cu a keda herida den e impacto fuerte.
Ambos auto a haya basta daño material.


text:
Den e siman aki cuminsando di dialuna 12 di september 2022 tabatin votacion pa presidente y vice-presidente di Parlamento pa aña 2022- 2023. Como presidente di Parlamento a reeligi sr. Edgard Vrolijk y vice-presidente Sr. Raymond Kamperveen. Diamars 13 di september 2022 tabata aña parlamentario 2022 – 2023. Tur aña riba e di dos diamars di september e aña parlamentario nobo ta tuma luga. Esaki ta e di 37 Aña Parlamentario di Pais Aruba y e ta un momento hopi solemne pa e organo di mas importante di Pais Aruba.
Na e apertura Gobernador di Aruba, Su Excelencia sr. Alfonso Boekhoudt a duna un bon discurso den cual el a repasa e retonan cu Aruba ta pasando aden y su vision y bista pa futuro di kico tur ta spera nos. Algo special tambe ta cu Gobernador a pone hopi atencion na e parti humano cu ta hopi importante den nos bida y pa nos pais.
Danki na Gobierno di Aruba y invitadonan cu tabata presente na e bunita ceremonia di aña parlamentario 2022 – 2023. Mi kier felicita y desea Sr. presidente Edgard Vrolijk y Sr. vice-presidente Raymond Kamperveen hopi exito y alabes mi kier desea mi coleganan parlamentario hopi sabiduria pa tuma e miho decisionnan encuanto leynan cu tin cu wordo trata den aña parlamentario 2022 – 2023 y traha den union pa sigui den un rumbo positivo pa brinda progreso y bienestar pa tur ciudadano riba Aruba.


text:
26 days ago
Buskando Boluntario 2022
Biblioteka Nashonal Kòrsou ta buskando boluntarionan pa nos diferente departamentonan. Si bo tambe ke bira parti di nos tìm boluntario djis yena e...Read more
July 4, 2022
Adaptashon di Servisio i Apertura
June 11, 2022
BNK Mas serka di bo
June 4, 2022
Adaptashon den Servisio pa Públiko
March 22, 2022
Webinar di Lesa i Komprondé
December 18, 2021
Biblioteka Nashonal Kòrsou ta partisipá di ta será dianan 24 i 31 di desèmber 2021.
October 12, 2021
Siman Ban Lesa 2021
October 11, 2021
KON MI TA STIMULÁ MI YU PA LESA?
October 1, 2021
Presentashon di Profeshon den Biblioteka durante di fakansi
September 30, 2021
Adaptashon den nos orario i servisionan na komunidat:
September 20, 2021


text:
Si bo tin un fakansi ta plania masha dia pero bo no sa unda pa bai, konsiderá Hawaii pa bo próksimo destinashon, pasó den fluhonan di lava na Hawaii tin un ‘mushroom’ (padestul) (kual si bo a lesa Kibra Hacha, bo sa kaba ta kiko e ta) ku ta duna orgasmo spontáneo na hende muhé na momentu ku nan hol’é.
E ‘mushroom’ ta koló oraño, i aparentemente ta den e fluhonan di lava kual tin entre 600 pa 10.000 aña bieu, so bo ta hañ’é.
Na aña 2001 dos sientífiko sumamente kurioso a laga algun muhé i hòmber hole e ‘mushroom’ aki. Mas ku mitar di e muhénan a eksperensha un orgasmo spontáneo despues di a hole e ‘mushroom’. Aparentemente e ‘mushroom’ ta saka algun ‘neurotransmitter’ similar na esun ku seleber di hende ta saka na momentu di relashon seksual. Lamentablemente e hòmbernan si no a sinti nada. Al kontrario, nan a haña e kos algu askeroso.
Mi tin ku bisa tambe ku e estudio di e dos sientífikonan aki (John C. Holliday i Noah Soule) a keda desbaratá òf no sientífikamente aseptá. E ‘mushroom’ a keda klasifiká komo un tipo di ‘mushroom’ ku ta pertenesé na e tipo ‘Dictyophora’ ku despues a keda nombrá komo ‘Phallus’, i for di 2001 a keda yamá ‘Afrodisiako femenino.’ i algu difísil pa haña. Pues mi no sa ta dikon nan a hasi e estudio mes. Kisas ta pa nan por bend’é karu ku hende muhénan ku no tin hòmber, kual ta hopi. Ta mi ta pensa mi kos. E figura dje ‘mushroom’ parse un pénis tambe, òf kisas ta mi imaginashon?
En todo kaso den un rapòrt publiká riba ‘International Journal of Medicinal Mushrooms’ nan a skibi resultado di e investigashon i aparentemente di 16 hende muhé ku a hole e mushroom, seis a eksperensha un orgasmo spontáneo leve. E sobrá 10 nan a sinti ku nan kurason a kuminsá bati mas duru. E hòmbernan a haña ku e ‘mushroom’ ta hole stinki i ta askeroso. Nan no a sinti nada mas.
Sientífikonan ta haña difísil pa respetá resultado di e investigashon aki debí ku nan a hasi e estudio riba solamente 36 persona boluntario, kual ta un kantidat muchu chikí pa prueba algu, i di e 36 personanan, 20 no a sinti nada. Di esnan ku a eksperensha batimentu di kurason mas fuerte, bo no por relat’é na orgasmo. Por último, e sientífikonan no a mustra kon nan a prueba ku bèrdat loke e seis muhénan a sinti tabata orgasmo.
No laga esaki stroba bo di bai Hawaii si. Prinsipalmente si bo tabata tin intenshon di invitá mi pa bai ku bo. Den mi buki Kibra Hacha mi a skibi algun kos ku no ta duna bo orgasmo, pero nan ta lanta bo deseo seksual si. Lesa e kapítulo di afrodisiako i bai tèst nan tur wak kua ta yuda.
Pa e hendenan ku no sa, tin algu diferente ku nan ta bende ku yama ‘Rush poppers’. Si mi no a skibi esaki den e buki Kibra Hacha, ta pasó mi a lubidá, pero mi ta bai bisabo aworakí: Rush Poppers tambe ta algu ku bo por hole i e ta inkluí e kímiko ku yama ‘isobutyl nitrite’, kual ta relahá bo múskulonan i ardunan sanguineo. Na momentu ku bo hol’é, bo ta kuminsá sinti bo kurpa spesialmente bo kara ta bira kayente. ‘Rush poppers’ ta mehorá bo eksperensha seksual i duna bo un mihó orgasmo. Pero e efekto ta kita un bes, pues sòru pa bo ta ‘ready, steady, go’ ora bo uz’é.
Ta bon pa bo sa, ku e ta un produkto ku a keda inventá i uzá pa homoseksualnan i e tabata konosí komo ‘gay drug’. Pues e ta hasi sèks anal mas fásil i plasentero. Tin algu tambe ku yama ‘Jungle Juice Poppers’ ku ta básikamente meskos. Bo ta hol’é meskos ku ta kokaina bo ta hala, wanta bo rosea pa sinku sekònde, i mesora bo ta bira haltu. E no ta un droga, bo no ta bira adikto na dje. (A ménos ku bo bai hasi di mas i uz’é tur dia.) Segun mi nan ta bend’é na Kòrsou. Mi n’ ta sigur. Bai chèk bo laga mi sa, anto tèst e mesora tambe bo laga mi sa kon a bai ku bo eksperensha seksual!
Fuente: Mandatory, Science Alert
Danki pa “like i “share”. Mi ta apresiá mashá. Sinti bo liber pa laga bo komentario atras.]
**Images used in this article is copyrighted by their respective authors. I just happened to google for an image and found what I’ve used, so please don’t sue me, for I have no money to pay you or a lawyer. Plus I fear going to jail.**
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
Censo 2020 lo tuma luga dia 1 di october online
Durante un conferencia di prensa cu Central Bureau of Statistics (CBS) a ofrece ayera tardi, nan a duna di conoce cu manera a wordo plania Censo 2020 lo tuma luga e aña aki na october, a pesar di e situacion di Covid-19 y e crisis economico na e pais.
Asina a duna di conoce director suplente di CBS, Desiree Helder na unda el a splica cu nan ta considera importante pa por haya informacion valido y actual di Aruba. Pa e motibo aki a dicidi di cuminsa cu e Censo dia 1 di october manera a wordo plania.
Di loke ta trata siguridad di e personal di CBS cu lo haci e censo y esunnan na cas cu lo contesta e preguntanan, Helder a indica cu nan lo tene na cuenta cu esey y pa e motibo aki lo haci e censo online, manera Bon Dia Aruba Aruba a trece dilanti den un articulo di dia 07 di augustus ultimo..
Pa 1 di october lo tin disponibel e cuestionario completo online riba e website cu proximamente nan lo duna di conoce. Ehogarnan cu lo yena e cuestionario via online lo no ricibi un bishita di personal di censo, cu lo cuminsa haci esaki desde 1 di november pa esunnan cu no por a haci’e via online.
Desde 1 di october te cu dia 10 cu e censo lo tuma luga, Helder a expresa cu CBS lo ta disponibel pa personanan cu tin algun duda of pregunta y di e manera aki nan ta sostene cada hogar cu kier yena e formulario online di tur manera cu por.
Helder a trece dilanti cu ta asina importante pa esaki tuma luga na e momentonan aki di crisis pa motibo cu mester di data actualisa, hopi biaha departamentonan di Gobierno ta puntra pa nan con ta para cu Aruba, cuanto hende a perde nan trabou pa via di Covid-19 y di e forma aki nan por tene na cuenta esey den nan maneho y den plannan pa futuro.
“Tur esey cu ta bibando na Aruba na october 2020 mester wordo conta”, esunnan cu tin un aña bibando of esunnan cu tin intencion di biba mas di un aña na Aruba y p’esey nan ta pidi colaboracion di henter comunidad.
Di mesun manera, Helder a bisa cu pa motibo financiero e biaha aki nan lo no conta cu borchinan grandi riba caminda of un campaña publicitario masivo ya cu e situacion economico no ta permiti esey.
Tambe, Helder a comunica cu nan ta usa un programa desde aña 2016 na unda cu tur e data ta wordo warda den un server na Aruba mes, pa hopi biaha e informacion ta wordo colecta y ta warda na Merca of Europa cu e gobierno mes no tin acceso pa e data y esey ta algo cu nan no kier pa lo pasa, pa e motibo aki nan a huur un server na Aruba mes pa tene e data sigur na unda CBS so tin acceso pa e data, ni un hende mas, Helder a afirma.
Compara cu otro añanan, Helder a indica cu e censo aki lo haya e datanan di biaha y asina por mira si e cuestionario ta completo, el a pone como por ehemplo, cu informacion di e censo di aña 2010 e mita ta riba papel.
Di su banda, Yarelin Kelly persona encarga di personal di censo, a menciona cu manera nan a informa aña pasa nan tabatin pensa di haya 1.200 persona pa subi riba caya como tellers, pero esey a cambia mirando cu e proceso ta enfoca di manera on line, por ta cu nan lo haya 500 hende pa haci e cuestionario pa esunnan cu no lo por haci’e via e website, pero esey no ta sigur te ainda. Pa cu esaki, Kelly a señala cu e training tambe lo tuma via on line.
Den conferencia tambe a trece dilanti cu Censo a haya algun situacionnan cu no ta mucho agradabel pa hendenan cu no tin confiansa pa un otro persona yega na nan cas y haci preguntanan importante y personal, di esaki Kelly a contesta cu pa por acerca un persona ta un reto y pa e motibo ey nan lo publica riba nan rednan social, radio y TV informacion pa conscientisa e comunidad di pakico ta importante haci e censo.
Damara Rasjmin PR. di comunicacion a duna di conoce cu aña 2019 ora nan a haci e proyecto piloto, nan a haya hopi feedback di e comunidad y di e mesun tellers di kico ta e preocupacion di e poblacion di Aruba, un di e punto cu a wordo treci dilanti ta cu no tabatin suficiente informacion y cu CBS ta trahando riba dje.
“Nos ta trahando diferente video cu cada tema cu ta den cuestionario pa e personanan por tin un idea di pakico cierto preguntanan ta wordo haci”, Rasjmin a sigura.
E informacion lo wordo comparti den diferente idioma ya cu Aruba ta un isla multicultural igualmente cu e cuestionario.


text:
Tin masha tiki negoshi ku no ta haña nan mes enbolbí ku e problema di finansiamentu di e empresa. Hopi biaha esaki ta e kaso den e parti inisial na momentu ku kuminsá ku e negoshi. Pero tambe ora tin plan di ekspanshon hopi biaha bo ta haña bo ku e pregunta: ‘Kon mi ta bai paga tur e kosnan aki?’
Diferente tipo di finansiamentu
Tin hopi posibilidat pa haña finansiamentu: via banko, via famia / amigunan, via finansiamentu mikro (por ehèmpel Qredits), via ‘credit union’, via plataforma di ‘crowdfunding’ ets. Tur ta posibilidatnan ku por ta aplikabel riba bo kaso, un ta mas adekuá ku e otro. Pero pa tur opshon lo siguiente ta bálido: bo mester tin un plan bon argumentá (un plan di negoshi òf ‘business-plan’). Pa kada plan tin modelo / ‘template’ disponibel ku bo por ‘download’ fásilmente for di internèt. AKI bo ta haña un ehèmpel di un modelo di plan di negoshi pa bo empresa (ku bo ta bai kuminsá) (Nederlands).
Pa kada forma di finansiamentu bo ta haña un deskripshon kòrtiku aki bou:
Via banko
Tradishonalmente bankonan ta e lugá pa optené krédito komersial. Den kasi tur kaso e banko ke risibí un plan di negoshi bon pensá, den kua tin eksaktamente indiká kiko e plan ta, di unda e entradanan lo bini, kiko e gastunan lo bira ets. Leinan (severo) i supervishon riba bankonan ta e motibu ku ta pidi e empresario pa yena algun dokumentu. Bankonan ta kalkulá un interes riba e fiansa. E interes aki por varia di banko pa banko, pues e por ta bentahoso pa buska informashon na diferente banko. E suma ku bo por fia en prinsipio ta ilimitá, pero e lo dependé fuertemente di e plan i e garantia ku e banko ta haña. Hopi biaha nan ta pidi un garantia pa fiansa (por ehèmpel hipotek, kontribushon propio ets.).
Via Qredits
Qredits ta un fundashon ku ta duna finansiamentu mikro te un máksimo di 50.000 USD pa kada petishon. Den hopi kaso Qredits ta funshoná meskos ku un banko: aki tambe nan ta pidi sierto siguridat pa pago bèk di e fiansa (manera un plan di negoshi bon hinká den otro, eventualmente un kontribushon propio ets.). Serka Qredits tambe bo mester yena diferente formulario i i kumpli ku diferente formalidat. Ora bo haña un fiansa serka Qredits, nan ta apuntá tambe un ‘coach’ ku huntu ku bo ta bai wak bo negoshi i ta sigui guia bo komo empresario.
Via Crowdfunding
Un manera pa yega na finansiamentu ta via crowdfunding. Nòrmalmente via un plataforma (manera www.kickstarter.com) bo ta haña e posibilidat pa ‘pitch’ un idea pa públiko grandi. E ora ei e públiko aki por invertí un suma chikitu den e idea di e empresario. Si e mesun empresario aki logra akumulá e suma ku a keda palabrá adelantá na invershon, e tin derecho riba e suma ku el a kolektá. Si e no kumpli ku e límite di e suma palabrá e empresario no ta haña nada i e sèn ta bai bèk pa e invershonistanan. Mas informashon tokante diferente plataforma ku ta ofresé crowdfunding bo ta haña AKI.


text:
Constitucion ta subordina na Statuut di Reino Hulandes, cu ta regla relacion estatal entre e paisnan Hulanda, Aruba, Curaçao y Sint Maarten. Den Statuut ta para cu e paisnan en cuestion ta atende nan propio asuntonan independientemente y cu conhuntamente nan ta atende asuntonan di Reino. Ademas Statuut ta duna regla pa cooperacion mutuo, asistencia, consulta y organisacion politico di e paisnan.
A promulga Statuut na 1954. For di e momento ey e paisnan di Reino tin posicion ekivalente y nan ta atende independientemente nan propio asuntonan. Por cambia Statuut solamente si tur e paisnan di Reino ta di acuerdo. E Constitucion Hulandes y E Areglo di Estado di Aruba, Curaçao y Sint Maarten ta subordina na Statuut.


text:
KRALENDIJK- Djasabra 11 di yüni tuma lugá tabatin e promé Taste of Bonaire pa aña 2022, estilo ‘Ban Topa’.
Ta despues di hopi tempu a organisá e aktividat. Ya den pasado, ta un fiesta bon bishitá. E bia aki, e tabata eksepshonal. Bon bisa; un mini Regata. Manera nan ta bisa hende riba hende. Durante e anochi den parke Wilhelmina, a presentá Angelo Domacasse i Sunniva Manuel, kende ta promé finalista Reina di Turismo Mundial 2022. Ámbos a keda rekonosé e anochi, despues ku nan a hasi un bon trabou na Aruba resientemente.
Aktividat
Diferente aktividat tabatin riba esenario i den e área. Agrupashon musikal Payola a toka na 2 okashon i brasbènt The Boyz toka. Por a mira ku e ambiente tabata bon, kantidat di outo den e área di sentro di siudat. Lugá pa stashoná outo tabata hopi limitá den henter e área. Ku un palabra un Taste of Bonaire ekselente.


text:
Mas y mas nos ta tende awedia di ‘violencia sin sentido’. Violencia sin sentido tin diferente grado. E por varia di danjo fisico grave, te morto di e victima. E matamento sin sentido recientemente den un shopping mall na Hulanda dor di un hoben hulandes ta cay bou un categoria extremo di violencia sin sentido. Mescos cu e habrimento di e graf di defunto Betico Croes na Aruba tabata violencia sin sentido. Un acto hopi macaber y falta di respet pa un persona cu a nifica asina hopi den Aruba su historia.
Con pa preveni violencia sin sentido?
Cada biaha cu violencia sin sentido tuma lugar esaki ta shock comunidad di nobo. Claro, tur hende ta di acuerdo cu violencia sin sentido ta un problema nacional. E ta hasi hende rabia, tristo y confundi. Pregunta cu semper ta hasi ta: “Con cos por a jega asina leu? Con nos por a preveni? Pa logra esaki hopi biaha ta punta dede riba gobierno, pasobra gobierno lo mester protega pueblo di violencia sin sentido. Pero si nos mira bon, kico gobierno por hasi pa preveni un situacion pa cua ningun hende ta prepara?
Generalmente e agresor no ta duna senjal adelanta y polis no por ta tur caminda pareu. Y si no tin senjal con por prepara pa situacionnan cu ta caba na un forma violento y fatal?
Violencia sin sentido por tin di hasi cu procesonan personal profundo. Pero tin formanan tambe cu paso pa paso por juda e posibel agresor refleciona y cu bon coaching cuminsa un bida ful nobo.
Ora nos kier preveni of evita violencia sin sentido, nos tin di sinja di experencianan anterior cu violencia sin sentido. Esaki ta loke husticia ta hasiendo awor na Hulanda den e caso di tiramento den e mall. KICO TA PONE UN HOBEN DI APENAS 24 ANJA TIRA HENDENAN DESCONOCI MATA SIN UN MOTIBO? Nan kier haja sa kico ta su motibonan personal pa comete e acto di violencia aki? Despues di analisa e motivacion y meta personal por saca conclucion y prevencion pa futuro di e datonan aki. Esaki na Aruba autoridadnan competente por hasi tambe si un dia haja sa ken a habri e graf di defunto Betico?
Informacion, educacion y ensenjansa na un forma structural:
Informacion, educacion y ensenjansa ta e base di un comunidad sano. Pero nan ta penetra ora nan ta desaroya segun un plan, cu un vision unda kier hiba un comunidad. Nan ta importante pa educadornan, majornan y voogd. Nan ta esunnan cu ta e ehempel di e muchanan desde chiquito. Nan ta esunnan cu por contribui na un generacion cu ta conciente cu violencia no ta un opcion pa soluciona problema.
Na scol por duna les riba balor y norma y actitud civico responsabel. Cada dia ta bira mas urgente pa mustra nos comunidad riba e peligernan di abuso di alcohol y droga. Mescos ta bon pa informa pueblo riba e efecto psycologico di rabia y emocion negativo. Esakinan tur por ta causa di violencia sin sentido. Banda di esaki ta importante pa duna atencion y guia special na muchanan cu pa motibonan social por tin emocion y actitud violento desde jong. Dicon? Pasobra esaki por ta indicacion cu e mucha por desaroya un caracter violento den futuro, aunke esaki no ta di mes. Y na fin di dia, no ta miho preveni cu lamenta? Ban uni man, pa nos comunidad! Abo tambe?


text:
Natalie, un bida cu a inspira…Mi a conoce Natalie hopi anja pasa, den anjanan 90. Caminda mi a conoce Natalie ta mescos cu hopi hende, como adicto riba caja, pidiendo placa pa cuminda. Buscando trabou di parti flyer pa e por haja poco placa. Natalie tabatin algo special, e tabata comparti su storia di bida. Natalie semper a bisami cu e kier a cambia su bida, pa por tin su yiu cerca dje, pero cu esaki ta asina dificil una bes cu bo drenta den e bida di droga. Natalie tabata conta di su dolor di bida, cu e sa cu e ta hasi su famia dolor, pero tambe di su amor pa hende. E ta conta semper aserca cu e no ta un mal hende, cu e ta stima hende. Mescos cu hopi hende tin ora mi ta dun’e placa of trabou pa parti flyer.
Natalie tabata e personahe riba e potret cu a gana e competenciadi potret ‘Nos hendenan’ na ocashon di 30 anja di Checkpoint Color. E scolnan a haja camara pa laga nan alumnonan saca un potret di nan gusto cu ta refleha amor of algo impresionante. Devah Leenheer tabata e mucha muhe di 12 anja den 6e klas cu a capta un momento den bida di Natalie cu di berdad, berdad a bisa mas cu un miyon palabra. Tabata un potret di Natalie para dilanti di un palo di lus ta come un ijscream. Patras di Natalie tabata mira e edificio di Royal Plaza. E potret a gana pasobra e tabata refleha un contrast asina grandi entre e desaroyo cu Aruba tabata pasando aden y un hende cu no por a haja su lugar den e rapides di desaroyo. Den wowonan di Natalie por a mira e bashi y tristesa di un ser humano cu no a haja su caminda den un mundo sano.
Hopi anja a pasa y mi a topa Natalie atrobe na un anochi di fiesta di Viva La Donna Day, un evento pa trese alegria y beyesa den bida di hendenan cu cancer. Mi a topa un Natalie cu a rehabilita y nos a hiba un bunita combersacion. Natalie a conta Edjean Semeleer y ami tocante su cancer, tocante su bida cu a cambia danki na Adopt an Addict Foundation. E ora a bira cla pa mi dicon semper mi a para y scucha Natalie. Natalie no tabata ‘djis’ un adicto mas, pero un ehempel cu semper tin un caminda pa un bida miho.
Natalie a duna contenido na su palabranan di kier un bida miho y Dios a pone e hendenan corecto riba su caminda pa jud’e. Natalie a cumpli cu loke por ta un mision grandi den bida, pa inspira otronan pa no tuma e caminda di droga. Natalie a modela na e Pink Runway, e iniciativa di Merveline Geerman cu a bira un evento nacional dor di e sosten di Mary Jo Foundation. Den comiensa di siman cancer a gana e bataja cu Natalie tabata bringando cu sosten di asina tanto hende cu ta admir’e y stim’e. E potret aki riba ta refleha pa mi un titulo cu mi a scirbi pa un otro articulo ‘Mi ta muhe, mi tin cancer y mi ta bunita…‘ Cu Natalie drumi dushi den brasa di nos Creador, cu pas y alegria companja su alma den e mundo spiritual.


text:
Mi a baha man n’e tipo di artíkulonan aki, debí ku tin hopi hende ku falta di atenshon òf frustrashon seksual, ku ta sinti nan atraé solamente n’e tópikonan seksual ku mi skibi i publiká, i e sobrá artíkulonan nan no ta lesa. Esei ta pone ku nan ta krea e persepshon ku CuckooPress ta un página ku mayoria di su kontenido ta unu seksual, siendo ku esei no ta bèrdat, anto mi no gusta e persepshon robes ei tampoko. Mi ta skibi di tur kos un poko, for di artíkulonan ku tin di haber ku klima, naturalesa, eventonan mundial edukashonal i esaki ta ekstendé bai te na artíkulonan edukativo seksual. Si abo ta lesa esnan seksual so, esei ta bisa mas di bo, ku e ta bisa di mi. Por fabor, no bin krea persepshon robes di mi página i mi persona pa motibu ku bo nesesidat ta solamente krea interes den tópikonan seksual pa bo lesa i krea plaser pa baha kualke frustrashon seksual ku bo tin. No benta e ko’i riba mi…..
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
–Oranjestad CRUZ – WEB y Elmar a informa cu tarifa di coriente mester aumenta debi na varios argumento.Den e articulo aki nos ta bari cada argumento for di mesa:
MEP TA CONTRA AUMENTO DI TARIFA DI CORIENTE Con ‘green energy’ por ta bon pa Aruba, si riconan ta bira mas rico, y pobernan ta bira mas pober?Posted: September 7, 2014 in Johnny Habibe
#1 Un di e argumentonan ta cu WEB mester paga pa e inversionnan den energia berde. Pesey mester aumenta e tarifa pa esnan cu ta usa menos di 500 Kwh pa luna cu 15%, y mester baha pa esnan cu ta usa mas di 1000 Kwh cu 4%. Unda e logica ta? Dicon mester rebaha pa esnan cu ta usa hopi, y aumenta esnan cu no ta usa hopi? Pobernan ta bira mas pober, y riconan ta bira mas rico. Esaki ta inhusto, especialmente pasobra ta pa paga pa e aventura GREEN di Mike Eman.
# 2 WEB y Elmar tin hopi tempo ta propaganda pa hende gasta menos coriente, pa cumpra airco inverter, pa cambia bombiyonan pa LED, tur ta costa masha hopi mes, pero hopi hende a sigi e conseho aki pa asina baha nan recibo di coriente. Awor WEB ta bisa cu PASOBRA hendenan a hasi tur esey, e companianan no ta haya mes hopi placa mas, y pesey mester hisa e tarifa! Unda e logica ta? Nos a cumpra inverter y LED pa baha nos gastonan, no pa WEB bin hisa e tarifa!
# 3 WEB a usa otro argumento ilogico cu Valero a aumenta e handling fee di 2 dollar pa 6 dollar, pues cu 4 dollar cu ta 7 florin. Pero mientras tanto tin hopi tempo caba ta cobra e vast recht di 10 florin, cu awor ta bai bira 12.50 cu ta hopi mas cu e 7 florin di e handling fee. Kiermeen e argumento aki tampoco no ta conta.
# 4 Un otro argumento di WEB ta cu biento na Aruba ta mucho fuerte, y pesey mester hisa prijs di coriente. Acaso ta awor biento a bira mas fuerte? Sigur cu no. Biento na Aruba ta mescos cu antes! Kiermeen Urirama ta bai hisa prijs hopi mas anto.
Ningun di e argumentonan aki di WEB ta conbense nos. Nan ta argumentonan fofo, den un intento pa sconde informacion. Fraccion di MEP ta contra e aumento di tarifa, y a exigi pa mira e gastonan di WEB, Elmar y Utitlties den e relatonan financiero di cada compania. Gobierno no kier duna e informacionnan aki. Tanten nos no mira esakinan, miembronan di fraccion di MEP ta haya cu gobierno no por hisa e prijs di coriente.


text:
Reyna Joe ku Buki di Feng Shui na papiamentu
Reyna Joe ku
Buki di Feng Shui na papiamentu
Kòrsou – ‘Feng Shui pa pas, salú, abundansia i prosperidat’ ta titulo di un buki na papiamentu ku informashon di e konosementu antiguo chines Feng Shui, ku Reyna Joe a skibi i ku el a lansa djasabra último.
Ta trata aki di un buki ku informashon básiko i general na papiamentu pa esnan ku ke familiarisá nan mes ku e konosementu antiguo aki i tambe pa esnan mas vèrsá den e tópiko.
Reyna Joe ta biba Feng Shui for di aña 1997 i e konosementu den e buki ta basá riba lesamentu/estudio/kòmbersashonnan kontinuo ku tur posibel maestro di Feng Shui ku a pasa den su kaminda for di 1997.
Krédito spesial ta bai na Gran Maestro Lillian Too (Maleisia) kende ta esun ku a hasi e konosementu di Feng Shui konosí pa mundu oksidental.
Reyna Joe ta bisa ku: ‘banda di a lesa, segun mi tur su bukinan, mi tabatin e honor tambe di sertifiká serka dje komo Feng Shui Master i despues tambe komo Paht Chee Master.
E echo di por ta den kontakto ketu bai kuné ta poné tambe ku mi ta sintimi sigur den loke mi ta hasi’.
Loke ta hasi e buki aki interesante ta ku banda di informashon riba Feng Shui por us’é komo agènda hañando e.o. informashon di ki tipo di energia tin pa kada dia den 2021 pa por plania p.e. pa fechanan spesial.
Asina aki tur ku ke sa mas di Feng Shui ta haña e konosementu aki na papiamentu.
‘Feng Shui pa pas, salú, abundansia i prosperidat’ ta optenibel serka Reyna Joe na fengshuikorsou168@gmail.com òf via 561 2818
Riba e potrèt: Feng Shui Master Reyna Joe ku e buki ‘Feng Shui pa pas, salú, abundansia i prosperidat’.


text:
La Cabana Beach Resort & Casino ta organisa un fiesta special tur aña na honor di Dia di Mama. Mamanan entre e asociadonan di e resort ta wordo malcria durante un encuentro special cu ta tuma luga den e sala di conferencia di e resort. Ricibi cu flor, musica, pasapalo y coi bebe, e mamanan a disfruta di un atardi fabuloso, relaha y contento, mientras cu nan a ricibi un abundancia di regalo. E comision social activo di e resort a bin cu dozenas di regalo y certificado di regalo, presentando casi tur mama presente cu un regalo di sorpresa pa nan bai cas cune. E Mama di Aña saliente di 2013, Jessica Franken, a yama bon bini na e Mama di Aña di 2014, mientras cu esnan presente a aplaudi un dama y mama dedica y merecido, kende por cierto ta un housekeeper na e resort. E Mama di Aña recien elegi a ricibi un bunita sjerp, un boeket di flor y regalo, y a disfruta di e oportunidad pa saca un portret, ademas di e atardi dibertido cu a hasta inclui un tiki bailamento. Aki por mira e comision social, organisadornan di e evento spectacular den e sala di conferencia na La Cabana, cu un DJ y Albert Groeneveld fungiendo como e emcee di e fiesta.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
MERKA — E batido designa di e selekshon di Reino kual ta Didi Gregorius a keda kita for di e roster di e selekshon di Reino pa motibu di leshon. Gregorius ku tabata tin un promedio di .348 durante e Klásiko Mundial di Beisbòl mester a bandoná e selekshon ku leshon na skouder.
Segun manager di New York Yankees Joe Girardi, Gregorius a keda diagnostiká ku un hematoma na altura di su skouder. Gregorius ya ta na kaminda pa e kampamentu di entrenamentu di New York Yankees na Florida pa mas evaluashon.
Awe 9’or di anochi ora lokal di Kòrsou e selekshon di Reino lo hunga semifinal di e Klásiko Mundial di Beisbòl den Dodger Stadium na Los Angeles. Pa e selekshon di Reino Rick van den Hurk lo habri e partido.
Miéntras tantu Kenley Jansen tambe ta huntu ku e selekshon di Reino. Ofisialmente Kenley ta riba e roster di e selekshon. Pa hasi lugá pa Kenley, Orlando Yntema a wòrdu kita.


text:
BOLETIN SPESIAL Nr. 1
SERVISIO METEOROLÓGIKO KÒRSOU
DJASABRA, 26 DI YÜNI 2021, 11:50 O.L.
UN MENSAHE DI PREKOUSHON (KÓDIGO HEL) TA NA VIGOR PA KALOR EKSESIVO PA
KÒRSOU.
******ANÁLISIS DI PRONÓSTIKO TA INDIKÁ POSIBILIDAT DI KALOR
EKSESIVO NA KÒRSOU******
E KONDISHONNAN AKI LO DURA FOR DI DJASABRA, 26 DI YÜNI 2021, 12:00 O.L. TE
DJASABRA, 26 DI YÜNI 2021, 17:00 O.L.
IMPAKTO ANTISIPÁ:
“Zonnesteek,” kansansio i kram ta posibel dor di
e kayente;
Malesa dor di e kayente ta posibel si ekstendé aktividat físiko den
kayente òf keda den kalor pa tempu largu.
MEDIDA DI PREKOUSHON:
Si bo ta hasi kualke aktividat pafó, bebe hopi
awa i evitá di mas esfuerso;
Si bo no ta sinti bu bon, deskansá den fresku mas pronto posibel.
DEFINISHONNAN:
Un Boletin Spesial ta ser emití pa eventonan di wer ku ta kousa inkonbeniensia
general òf preokupashon den pueblo (ku ta rekerí atenshon i akshon di
outoridatnan di brantwer i polis) i ku no por ser deskribí na un manera adekuá
den un pronóstiko di tempu regular.
Un Mensahe di Prekoushon pa Kalor Eksesivo ta un anunsio pa ora ku kalor
eksesivo ta posibel (probabilidat di 10 pa 30%) denter di próksimo 8 pa 24
oranan.
E frase ku ta kuminsá ku E KONDISHONNAN AKI LO DURA FOR ta duna un
aproksimashon di e periodo di durashon di e kondishonnan di peliger.
KEDA PENDIENTE PA MAS INFORMASHON.
E siguiente boletin lo wòrdu
emití djasabra, 26 di yüni 2021, 16:50 o.l.


text:
Ultimo dia di bishita Baseball5
3 dia exito caminda a bishita diferente scolnan
Ultimo dia di bishita di Baseball5 na scolnan
Awe mainta trempan e team completo di Baseball5 conhuntamente cu Ibisa y e representantenan di COA a hasi bishita na e ultimo 3 scolnan pa asina papia riba e projecto di Baseball5 E prome scol cu a wordo bishita ta PiusX den Dakota.
Aki por a nota tur e muchanan hopi entusiasma cu e Baseball5 y tambe a haya un oportunidad pa por a participa pa un rato. Despues a sigi pa e scol di St Franciscus College na Madiki. Aki tambe e grupo a ser bon ricibi y a duna un biaha mas un demostracion di Baseball5.
Na final a bai pa scol Bon Bini College y asina a termina e recorido di 3 dia na e diferente scolnan rond di Aruba. COA kier a gradici sigur tur cu a juda hasi esaki posibel. Tur e hungadornan di Baseball international cu a juda pa sinja e muchanan di e Wega Nobo aki.
Un gradicimento sigur na Randolph Oduber hunto cu Lyrick Pourier. Y sin Lubida e 2 personanan di WBSC, Andrea D’Auria hunto cu Rafael LLames Cabrera.


text:
WILLEMSTAD – Caribbean Bowling ta orguyoso pa anunsiá ku Kòrsou lo tene e kompetensia di bowling di mas grandi den Karibe di último 5 aña. Kòrsou lo hospedá un kantidat di mas ku 60 bowlers internashonal ku ta bin kompetí pa gana un total di $20.000 dòler na premio. E torneo por konta ku presensia di e hungadó profeshonal di PBA, Amleto Monacelli, kompañá ku e mihó hungadó nan di selekshon di Venezuela, Colombia, Mexico i Costa Rica.
‘Curacao Open 2013’ ta kuminsá dia 25 di sèptèmber 9’or di anochi ku un ‘welcome party’ pa tur hungadó. E kompetensia ta kuminsá dia 26 di sèptèmber pa 3:30 di atardi i ta finalisá dia 29 di sèptèmber kaminda e ganadó máksimo lo gana $5000 dòler. Dia 28 di sèptèmber lo tin un workshop spesial pa bowlers kaminda e bowler profeshonal, Amleto Monacelli lo duna tep pa yega na un mihó resultado den e wega di e deporte di bowling.


text:
Plenchi di Trabou ta selebrá un aña di eksistensia
E sentro di trabou Plenchi di Trabou djaluna 14 di febrüari a selebrá su promé aña di eksistensia, den presensia di Sekretario di Estado Van Huffelen. E sentro di trabou di Boneiru a habri su porta riba 10 di febrüari 2021 i ta mira bèk riba un aña di komienso bunita. Aña pasá a registrá 1011 hende ku ta buska trabou na Plenchi di Trabou i 106 habitante di Boneiru pa medio di mediashon aktivo di e sentro di trabou a haña un trabou pagá. Banda di esaki hopi otro hende a haña trabou ku yudansa di Plenchi di Trabou.
Ku e apertura di e sentro di trabou Plenchi di Trabou un aña pasá a realisá un di e metanan di e Akuerdo Intergubernamental. Aktualmente tin un kolaborashon sólido entre Entidat Públiko Boneiru, ministerio di Asuntunan Sosial i Empleo i unidat RCN na Boneiru. A lanta Plenchi di Trabou pa trese pedida i oferta riba merkado laboral huntu. Si buskadó di trabou tin un distansha grandi di e merkado laboral, Plenchi di Trabou ta usa instrumento di merkado laboral, manera programa di trabou, pa duna e hendenan aki tambe un chèns pa drenta merkado laboral atrobe. Tambe e kolaboradónan diariamente ta duna informashon tokante tópiko manera solisitá, posibilidat di karera, desaroyo di karera, kapasitashon (adishonal) i pèrmit di empleo. Dunadó di trabou serka Plenchi di Trabou ta haña informashon tokante reklutá, selekshon i mantené personal i tokante di e posibilidatnan di e maneranan di pago. Tantu buskadónan di trabou komo e dunadónan di trabou entretantu sa bon kon nan por haña Plenchi di Trabou.
Na 2021 Plenchi di Trabou entre otro a empeñá pa hende ku a pèrdè nan trabou pa motibu di un bankarota. Pa motibu di e krísis di corona na 2021 mas frekuente ku normal tabatin hende ta buska trabou. Sigur mil hende a registrá komo buskadó di trabou e aña ku a pasa. No opstante e oumento grandi aki di e kantidat di kliente, e organisashon a sera aña ku solamente 520 buskadó di trabou aktivo.
Ora ekonomia den verano a drecha enormemente pa motibu di e turismo ku a bini bèk, tabata espesialmente e dunadónan di trabou ku tabata akudí pa personal. P’esei Plenchi banda di enkuentro pa nètwèrk i programa di trabou na novèmber di 2021 tambe a organisá un ‘speed meet’ eksitoso den kolaborashon ku Bonhata i TCB, pa pone kompania den e sektor di turismo i buskadó di trabou den kontakto ku otro. E aña benidero Plenchi, ku programa di trabou, speed meet i enkuentro di nètwèrk ke kontribuí mas na e yenamentu di e falta di personal den entre otro e sektornan di konstrukshon, téknika i turismo.
Kontakto ku Plenchi di Trabou
Tantu dunadó di trabou komo buskadó di trabou por akudí na Plenchi di Trabou na Kaya L.D. Gerharts 12. Kada dia di trabou e sentro di trabou ta habrí entre 8 or di mainta i 12 or di mèrdia i di 1 or di mèrdia te 5 or di atardi. Persona ku ta interesá por kana drenta òf traha un sita via info@plenchiditrabou.com òf (599) 715-8346. Riba www.plenchiditrabou.com dunadó di trabou por pone un vakatura i buskadó di trabou por registrá pa mediashon.


text:
Gobierno di Aruba y United Farmers Aruba por medio di Santa Rosa a firma un MoU pa colabora cu otro den colecta data y sigui desaroya e nivel di agricultura local. Cu e MoU cu a firma ta dal e pasonan debido den e direccion pa crea un sector primario mas fuerte y sostenibel, cu un compromiso di cooperacion pa un termino di 3 aña.
“Ta sigui contribui na desaroyo positivo di nos Pais, cual ta ser stimula a base di cooperacion entre Gobierno y partnernan clave den comunidad”, minister Arends a cuminsa bisando. Lo centralisa conocemento pa establece miho practicanan pa asina subi eficiencia. Tambe lo evita pa satura e mercado cu un solo variedad – of variedad limita – di producto.
Aruba ta depende grandemente di importacion di cuminda cual tin efecto directamente riba nos grado di siguridad di alimentacion. Un cooperacion entre Ministerio di Economia, Ministerio di Naturalesa y sector priva, esta e Associacion di Agricultornan pa asina sigui desaroya positivamente riba e tereno di agricultura, nos sector primario.
Den minister Arends su vision pa nos sector primario tin e compromiso pa aumenta e siguridad di alimento den 2025 na 15% – y na 2030 na 20%. Pa esaki lo uza instrumentonan pa stimula e sector como tambe traha riba e puntonan cu wordo identifica cu lo por stroba e desaroyo den e sector aki.
Entre e instrumentonan clave pa stimula e sector, ta referi na e conocemento, sistemanan duradero y sostenibel di agricultura, intercambio di data y un bon iniciativa comercial.
A clausura cu un palabra di gratitud y felicitacion na Santa Rosa, United Farmers Aruba y Ministerio di Economia. Y na tur nos agricultornan, danki pa contribui pa un Pais cu por provee pa su mesun hendenan.


text:
July 27, 2021
Plan di Fakansi 2021
Kòrsou; Biblioteka Nashonal Kòrsou den fakansi grandi ta sigui traha pa promové i stimulá lesamentu. Hasiendo esaki via di: “Pop-up Bibliotheek”, Pasaporte di Buki chiki i Plan di fakansi. Membresia ta grátis te ku 21 di ougùstùs 2021 pa tur persona.
Ku “Pop-up Bibliotheek” ta bai te den bario serka esnan ku no por yega e edifisio prinsipal di Biblioteka. Durante di e bishitá aki BNK ta hasi diferente aktividat edukativo pa tur persona entre 4 te ku 100 aña. Durante di e dianan aki BNK a bishitá diferente opvang, krèsh, plan di fakansi, sentro di bario i kasnan di hende grandi. Kada unu ku su atenshon i aktividat adaptá konforme e grupo. Alabes ta duna demonstrashon kon pa hasi uso di nos “Online Bibliotheek”. Un sistema pa lesa buki mas fasil ainda sin sali kas pa tur persona.
Pasaporte di Buki chiki sigur pa mas ku 7 aña tei pa muchanan por sigui lesa durante di fakansi. Muchanan di 4 t/k 12 aña tin e oportunidat pa lesa 1 buki pa siman i traha un relato “verslag” di dje. Esaki sigur ta depende di e mucha su edat. Na final ora e lesa tur 5 buki e ta risibi un “oorkonde” alabes un regalito.
Plan di fakansi a ranká sali ku 4 tema den Biblioteka kompletamente grátis. Promé tema tabata Baile. Kaminda tabata tin un enkuentro ku e muchanan tokante di baile i alabes nan tabata tin e oportunidat pa siña esaki. Siman pasa e tema tabata Kòki, huntu ku nos Kòki profeshonal internashon Danny Ribeiro. Danny a hasi demonstrashon kon traha salada di Tuna ku e muchanan i dòrna “cupcake” ku frosting.
Pa kualke pregunta of ta desea mas informashon di nos produkto i servisio por tuma kontakto ku nos na Biblioteka Nashonal Kòrsou via nos website www.bnkcuracao.com, telefòn 841-BOOK (25665), email nos na dv@bnkcuracao.com òf por whatsapp nos tambe na +59996705719.


text:
Deporte
Centro Sociaal i deportivo Barber 70 aña
Den kuadro di selebrashon di 70 aña di Centro Barber original nos ta para ketu pa rekordá algu lamentabel ku a tuma luga 50 aña pasa.
Tabata riba un dia manera awe riba un djabierne 4 di augustus 1952 ora ku den stadion di rif e ekiponan Centro Barber i Victory Boys a topa otro den un partido final pa gampeon di A klasse I alabes promove pa hoofd klasse di nos futbol. Centro mester a gana e wega desisivo ei ya ku un empate so Victory Boys lo a promove pa hoofd klasse di nos futbol.
Dilanti un stadion kompletamente yen e dos onsenanan a topa otro den un wega di hopi tenshon tantu riba tereno komo den stadion.
Centro a kuminsa e prome mitar mandando ariba hañando dos oportunidat franko di gol ku lastimamente a keda desperdisia.
E wega a desaroya ku atakenan dos ambos banda pero Victory Boys tabatin e mehor parti di e wega durante e lastu 20 minütnan di e prome mitar ya ku nan tabata manda abou tambe.
Esnan ku konose stadion di rif sa i ta kòrda ku ora bo ta manda abou ta mas fasil ya ku bo tin bientu na bo fabor. Afortunadamente e kòrpulente portero Wilbert Martina di Barber a sa di defendé su gol baléntemente i e prome mitar a tèrminá empata na 0 gol.
E di dos parti a kuminsa ku atakenan di tur dos banda te ora ku na 25 minüt di wega e velos Eladio Diaoen ta risibi un bala riba lenks i ta bai laga e defensa pa pone un achterzet pafo di doelgebied grandi pa Eddy Melfor kende ta eskivia un defensa di Victory Boys i lòs un fusil na altura di rudia te den net patras di portero Max Felipa. E wega a kontinua despues di a selebra e gol ku hopi goso i alegria tantu den stadio komo riba tereno.
Segun e final di tempu di wega tabata yegando mas i mas e auforia ku kantikanan prepará dor di e damanan miembra tabata zona den stadion te ora ku tabata falta 30 sekònde pa e pito final zona.
Drama (Maracanaso).
Pa un kibakashon un bala a karambola riba pia di un hungado di Barber i resulta riba kabes di e hungador Norwin Felipa ku a kòp e bala ku a lora… lora pasa banda di portero Wilbert Martina i bai resulta den nèt pega ku e paladi gol.
E balente keeper di Barber ku durante hinter e wega a defende i frustra tur e atakenan de Victory Boys a para mira kon tur su eswersonan a bai perdi.
Esaki aprúptamente a para tur selebrashon despues ku hasta e muchanan di pariba bou di direkshon di entrenador Andres Hoyer, komo e fanatikonan ya a perde tur speransa.
Amigoe 5 di augustus 1952:
Entre otro “jammar van het ene doelpunt.
De voetbalfinale tussen de Aklassers V.B. enC.B. om promotie naar de hoofdklasse heeft gisteravond een dramatisch einde gehad.
Een volgepakt Rifstadion dat tegen het einde van deze grote clash reeds genoegen had genomen met C.B. als Winnaar, dertig seconden voor het eindsignaal van referee Ted Koetsier haastig op haar schreden terugkeren.”
Despues di e lastu pitaso di referee Ted Koetsier a sigi un momentu di tristesa, lagrima i desepshon.Tin fanatiko ku te awe nunka mas no a bai wak wega di bala.
Kompeti i gana ta masha dushi, pero e konsekuensia tin ora ta hopi duru.
Ta loke ku nos ta eksperensha te dia djawe ora nos mira un grupo ta gosa i selebra e otro ta yora. Apesar di tur kos nos di Centro Barber di antes despues di 50 aña i alabes 70 aña di èksistensia di e ekselente frankisia aki ta rekòrda e bon tempu di union i fraternidat ku nos a biba bou di nos presidente Bubu Alvarino Melfor huntu ku su otro dirigentenan.
Historia ta irebokabel, maske kuantu tempu pasa bo no por kambië ni lubidé.
Deporte
Dia 8 di òktober próksimo: Roman Fury, ruman di Tyson lo Debutá…
Tyson Fury tin un ruman hòmber di 25 aña ku ta train huntu kuné, i ta kla pa debutá den bòkseo profeshonal.
Nòmber dje ruman di Tyson Fury ta Roman Fury ku ta bringa den e kategoria krusero.
Roman Fury lo debutá dia 8 di òktober próksimo.
Tyson Fury su ruman ta bisa ku Roman tin bon talento.
Roman mes ta bisa ku ta su deseo di bringa pa titulo.
“Mi ke bringa pa titulo”, asina Roman Fury a deklará.
Deporte
Dolores Aveiro, Mama di Cristiano: “Si Cristiano no bin, Cristianinho lo bin Sporting”…
E Mama di Cristiano Ronaldo su deseo ta pa su yu homber Cristiano regresa Portugal i hunga pa Sporting di Lisboa.
Dolores Veiro, e mama di Cristiano ta bisa ku si Cristiano no bin, Cristianinho ku ta su yu lo bin.
Segun Sra. Dolores su ñetu tambe ta un promesa i ku e lo por ta ku Sporting kualke dia.
Dolores a bisa ku Cristiano lo ke hunga te dia e tin 40 aña, i ku ta su deseo pa Cristiano bin Sporting prome ku e finalisa su karera.
Deporte
Dolores Aveiro, Mama di Cristiano: “Si Cristiano no bin, Cristianinho lo bin Sporting”…
E Mama di Cristiano Ronaldo su deseo ta pa su yu homber Cristiano regresa Portugal i hunga pa Sporting di Lisboa.
Dolores Veiro, e mama di Cristiano ta bisa ku si Cristiano no bin, Cristianinho ku ta su yu lo bin.
Segun Sra. Dolores su ñetu tambe ta un promesa i ku e lo por ta ku Sporting kualke dia.
Dolores a bisa ku Cristiano lo ke hunga te dia e tin 40 aña, i ku ta su deseo pa Cristiano bin Sporting prome ku e finalisa su karera.
Daily Nobo
A SALI NA KLA KU JERSON ROSALINA TA METÍ DEN MUCHU MAS KOS
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
Gobiernu no tin fondo pa publiká pèrmit pa konstrukshon den korant
“IPKO Poppetje gezien, kastje dicht”
Parlamentonan di Kòrsou, Aruba i Sint Maarten a kobardiá ante Ulanda
Ta kiko parlamentarionan a bai hasi Ulanda anto?
A SALI NA KLA KU JERSON ROSALINA TA METÍ DEN MUCHU MAS KOS
Damitanan hóben lokal a gradua pa kurso di teknologia riba ‘digital literacy, web development and coding’
Sentensia den kaso inex….. Robo di 600 kilo di kokaina for di warda di polis un frakaso total
Trending
-
Lokal6 days ago
Parlamentonan di Kòrsou, Aruba i Sint Maarten a kobardiá ante Ulanda
-
Lokal6 days ago
Ta kiko parlamentarionan a bai hasi Ulanda anto?
-
Lokal3 days ago
A SALI NA KLA KU JERSON ROSALINA TA METÍ DEN MUCHU MAS KOS
-
Lokal6 days ago
Damitanan hóben lokal a gradua pa kurso di teknologia riba ‘digital literacy, web development and coding’
-
Lokal5 days ago
Sentensia den kaso inex….. Robo di 600 kilo di kokaina for di warda di polis un frakaso total
-
Lokal6 days ago
Kastigu di 12 luna presu pa Mama di 4 yu na Ulanda ku a kobra € 197.495,- ilegal
-
Lokal5 days ago
Colon ta e promé barku ku ta trese karga pa almasená na Bullenbaai
-
Lokal5 days ago
Kuminsa ku kouseband…… “Nos tur ban kunuku, planta i krese nos pais”


text:
ORANJESTAD: Un otro persona cu a ricibi e reconocemente di Baluarte Deportivo pa Premio Excelencia den Deporte ta sr. Henk Arnold. Henk sigur no ta un persona desconoci den e mundo di softball, baseball y futbol. Sr. Arnold tambe ta un excelente ‘bodyman’ den reparacion di auto.
Baseball y softball 1972 -2022
Cu su 16 aña sr. Arnold a cuminsa hunga softball y na edad di 17 aña a cuminsa practica e deporte di baseball. E prome ekipo di softball cu sr. Arnold a forma parti di dje tabata Planterust y di baseball tabata ekipo di Santa Cruz. Na edad di 19 aña Henk mester a scoge entre softball, baseball y futbol door cu e no por a cumpli cu tur tres deporte. Door cu sr. Arnold tabata hunga softball y baseball AA e la opta e tempo ey pa laga futbol un banda y concentra mas riba baseball y mi softball. Entre 1976-1984 sr. Arnold a biaha bay competi na casi ful Sur America, Centro America y tambe Merca. Tambe a competi na varios campeonato na Europa incluyendo Hulanda, Republica Checa, Belgica, Inglatera y Alemania. Cu Baseball sr. Arnold a competi tambe na Panamericano di baseball na Cuba, Merca y Venezuela.
Futbol 1979- 2022
Den e deporte di futbol sr. Arnold a biaha cu Seleccion Nacional di Aruba y representa nos bandera na diferente campeonato internacional entre otro na Surinam, Costa Rica y Hulanda.
Premio Excelencia den Deporte y Minister Endy Croes ta felicita sr. Henk Arnold cu e reconocemento Baluarte Deportivo 2021 danki pe dedicacion amor y aporte den e deporte di baseball, softball y futbol di Aruba. Danki pa pone nos bandera briya den exterior.


text:
Desde siman pasa Diahuebs, 15 di September 2022, Departamento di Impuesto ta informa cu automobilistanan por a cuminsa na paga impuesto di vehiculo di motor 2023, asina brindando e contribuyente mas tempo y espacio pa por paga prome cu deadline di 31 di Januari 2023.
Meverly Romano, vocero di Departamento di Impuesto ta bisa cu esaki ta un paso hopi importante y DIMP ta haciendo esaki caba pa algun aña, caminda cu ta habri e posibilidad di pago mas trempan cu December. Normalmente den pasado tabata habri e posibilidad di pago na December pero aworaki tin e sistema di pago parcial cu ta brinda e contribuyente/ automobilistanan mas espacio financiero pa nan por completa nan pago di impuesto na tempo. “P’esey tambe nos ta cuminsa mas trempan pa asina facilita e contribuyentenan di e sistema aki y asina duna nan e espacio financiero cu nan mester,” Sra. Romano ta splica.
Pa aña 2023 no ta bay tin plachi di number nobo, ta bay keda usa e mesun plachinan cora cu blanco di aña 2020 cu actualmente nos ta usando. E motibo principal ta pa baha gasto di gobierno. Esey ta e motibo principal pa cual ta keda usa e plachinan cora cu blanco y no ta bay otorga sticker tampoco.
Pa esnan cu paga 2023 via banco, DIMP ta bisa pa tene na cuenta cu lo procesa e pago riba e debe di 2023, solamente si 2022 ta completamente paga. Ta pasa cu personanan ta paga 2023 via banco, pero ora e administracion ta registra e pago, ta mira cu tin añanan bieu habri, y si esaki ta e caso lo pasa e pago na e cuenta habri aki. Esey ta bay nifica cu e persona ta pensa cu su impuesto di 2023 ta paga, pero esaki no ta asina, pues mester tene hopi cuenta cu esaki pa no haya un cobransa adicional incluyendo un multa. DIMP ta enfatisa cu si bo sa cu bo tin debenan atrasa, mester clear esakinan prome cu haci pagonan nobo.


text:
Bo ta atraendo comehein den bo cas/negoshi?
Spera cu no, comehein ta un insecto desagradabel cu ta causante di mas cu 5 billon den daño di propiedad pa aña. Nos ta supone cu bo no ker forma parti di e statistica ey. Bo probablemente sa caba cu material di palo ta atrae comehein, loke porta bo no sa ta con bo cas of propiedad ta atraendo e insecto aki.
D.A.L. Pest Control ta kinan pa yudabo combati e problema, pero tambe evita! Mane nan sa bisa, evita ta mas cu duele.
Humedad
Comehein mester humedad pa biba, sin un ambiente cu ta humido, nan no por sobrevivi. Sigura cu bo propiedad parti di dak paden ta seco pa evita comehein biba eyriba.
Scuridad
E motibo pakiko comehein ta contruyi nan colony bou tera ta paso claridad di solo no ta jega eybou. Mayoria di comehein ta ciego y ta usa scuridad pa sconde di nan enemigonan. Pensa riba e lugarnan cu ta scur rond dibo hogar y controla frecuente pa señal di comehein.
Calor
Comehein no por sobrevivi den ambiente friew, pesey den caribe e ta un problema cu ta por aparece durante full aña. Si bo no sa usa airco, tene bon cuenta. Habri bentana y/of porta de bes en cuando pa aire pasa den bo cas.
Material traha di mata
Mas cu claro comhein ta sinti atrai na e material palo, pero tambe na diferente cosnan cu ta wordo crea dor di mata. Buki, papel, carton y cualke otro cos traha di mata ta atraenan den bo area.
Hopi hende ta pone “mulch” rondona di nan cas of negoshi, nos ta conseha contra di hasi esey. Tur e mulch ta crea e area perfecto pa comehein establece nan luga di sigui reproduci. Mantene e mulch por lo menos 15 inch for di bo fundesh di cas.
No laga comehein come bo cas, problema di comehein te pio cos cu por sosede na bo inversion. Tuma precaucion y si bo no ta sigur si bo tin problema di comehein, jama nos pa un inpection gratis!
Nos tin e tools, e conocimento y experiencia!


text:
SVb Cera Diaranson 10 januari 2018
En conexion cu actividadnan interno, tur oficina di SVb ta cera pa publico riba diaranson 10 januari 2018.
Riba e dia aki por notifica AO (meld ziek) online mediante e formulario riba nos website www.svbaruba.org.
Notificacion di AO mediante 527-2782 riba e dia aki no ta posibel.
Diahuebs 11 januari 2017 tur oficina di SVb ta habri na e orario normal atrobe.
E ceramento no ta afecta e sistemanan riba e website di SVb.
Nos ta ofrece nos disculpa pa e inconveniencia aki.


text:
Tag Archives: loonsubsidie
Ziekte-uitkering Durante Loonsubsidie
Procedura y pago di ziekte-uitkering Un trahado cu a pasa e procedura di notifica AO, pa ley ta sigui cobra su salario na su doño di trabao. E doño di trabao ta ricibi di SVb un compensacion pa esaki, e asina yama ziekengeld of ongevallengeld (ziekte-uitkering of ZUK). Na momento cu un doño di trabao… Mas Informacion
Parlamento a aproba e ‘Landsverordening tijdelijke loonsubsidie’.
Diamars 30 november 2021 Parlamento di Aruba a aproba e Landsverordening Tijdelijke Loonsubsidie. Cu e aprobacion aki a formalisa e autoridad di SVb pa colecta sumanan di loonsubsidie cu dunado di trabao a ricibi di mas. Despues di e anuncio oficial di e landsverordening aki SVb lo reinicia e procedura di colecta di e siguiente… Mas Informacion
Salario Registra na SVb
Conforme e decreto ministerial (MB 681/20 ; MB 681-B/20) di Subsidio di Salario un di e rekisitonan cu mester a cumpli cun’e tabata e reduccion di oranan di trabao cu entre 0% te cu 40%. Consecuentemente e salario a baha cu e mesun porcentahe. Esaki no kiermen cu e salario pa ora “uurloon” a cambia,… Mas Informacion
Recordatorio – Subsidio di Salario – October 2020
Tur dunado di trabou cu por aplica pa subsidio di salario pa luna di october tin te cu dialuna, 26 di october, 2020 na fin di dia (11:59 PM) pa haci esaki. Un dunado di trabou cu ta aplica pa subsidio di salario pa luna di october mester a cumpli cu e pago di tur… Mas Informacion
Subsidio di Salario – October 2020
For di 20 october te cu 26 di october por aplica pa subsidio di salario pa luna di october, 2020 SVb ta anuncia cu e periodo pa aplicacion pa subsidio di salario pa luna di october ta cuminsa diamars, dia 20 di october, 2020 pa 8‘or di mainta. Tur dunado di trabou cu ta bin… Mas Informacion
RECORDATORIO: Subsidio di Salario September 2020
SVb ta recorda tur dunado di trabou cu por aplica pa subsidio di salario cu e ultimo dia pa aplica pa subsidio di salario pa luna di september ta 27 di september, 2020, fin di dia. Tur dunado di trabou cu ta aplica pa subsidio di salario pa luna di september mester a cumpli cu… Mas Informacion
Subsidio di Salario – September 2020
Entrante 22 di september te cu 27 di september por aplica pa subsidio di salario pa luna di september, 2020 SVb ta anuncia cu e periodo pa aplicacion pa subsidio di salario pa luna di september ta habri desde diamars, dia 22 di september, 2020 pa 8‘or di mainta. Tur dunado di trabou cu ta… Mas Informacion
Por Aplica pa Subsidio di Salario Entrante 20 juli
SVb ta anuncia cu e periodo pa aplicacion pa subsidio di salario pa luna di juli ta cuminsa dialuna awor, dia 20 di juli, 2020. Tur dunado di trabou cu ta bin na remarke pa aplica pa subsidio di salario ta ricibi un notificacion di SVb y despues di ricibi esaki nan por yena nan… Mas Informacion
Pa Luna di juni SVb ta registra 1663 aplicacion pa subsidio di salario
Di un cantidad di 3200 doño di trabao cu pa luna di juni a bin na remarca pa por aplica pa e programa Subsidio di Salario, 1663 a haci uso di e oportunidad. Cu esaki por bisa cu pa luna di juni alrededor di 22.800 di trahadonan a keda cubri cu un garantia di pago… Mas Informacion
Ultimo Dia pa Aplica pa Subsidio di Salario ta 19 Juni
RECORDATORIO – SVb ta recorda tur dunado di trabou cu 19 di juni, 2020 ta ultimo dia pa aplica pa Subsidio di Salario pa juni Tur dunado di trabou cu ta bin na remarke pa aplica pa Subsidio di Salario pa luna di juni a ricibi un notificacion di SVb dia 3 di juni ultimo…. Mas Informacion


text:
KRALENDIJK — Awe merdia un karta a keda hibá na gezaghebber ku kontenido tokante e malkontentu di e musiko nan no mag presenta pa nan publiko.
Na momentu ku e karta a keda entregá, gezaghebber a splika na plaka chiki ku ningun momentu e no a bisa ku no mag entertain un publiko por ehempel den restorant of hotel. Esaki por sosode normal, solamente e publiko no tin mag di kanta ni baila pa evita brote di e virus. Esaki a trese un konfushon serka tur musiko presente i asta prensa mirando ku a kompronde esaki full robes dia di e rueda di prensa. Por remarka ku gezag a keda para ariba ku e adviesgroep pa ku e medida nan aki di kambio di nivel ta konsisti di representantenan di horeca, turismo, restorant etc. i tambe a bisa ku nan mes a konsehá gezag pa e nivel aki i tabata kla i raspa tokante e kambio nan.
Musiko nan presente a dirigi diferente pregunta, i tambe a trese dilanti ku tin un malkomprendementu hopi grandi den e adviesgroep mes paso diferente restorant i hotel a kansela algun entertainer pa motibu ku a bai nivel 2 i ku supuestamentr no ta tin mag di kanta i baila. Pero gezag a para ariba ku esaki por bai dor normal pero basta ta kumpli ku distansia i otro regla nan. E kantamentu i bailamentu ku no por ta entre e publiko ku ta presente na e momentu ku tin un entertainment of otro ora nan.
Pues e karta aki di Semi a trese un aklarashon hopi grandi no pa musiko nan so sino pa pueblo kompletu ku no a kompronde e kambio nan bon bon.
Gezag a menshona tambe ku prensa nan mester ta mas skèrpi durante ruedanan di prensa i hasi mas tantu pregunta posibel pa trese aklarashon pa e pueblo ku ta skucha i mira.
FUENTE: LIVE 99 FM